amanoisuno/poetBack huggingface dataset:
牧亭秋色 吳柔勝 
丹楓酣霜壓林丘，黄葉老盡巖西頭。不應蔓草烟漠漠，併作粉繪蒼山秋。
句 商侑 
地俯梅溪新棟宇，源通橘井近煙霞。
隆州 趙善詔 
三山高峭拔，鼎峙各爭雄。秀氣鍾英物，衣冠盛蜀中。
句  其一 趙善詔 
仁壽州如斗，分符愧罔功。
句  其二 趙善詔 
誰謂山城僻，倫魁此破荒。
釋宗顯重修寶梵院 陳祖仁 
身浮漚□草頭露，實見卓立中流柱。世網走逃如脫兔，菩提了了無他路。迷人捐軀大火聚，自灼自焚甘自苦。諸佛菩薩慈憫故，教以一舍無復取。顯公超然知落處，功德銷磨貲萬數。一簞一鉢朝昏度，佛事日富貧非慮。如是降心如是住，嘔噦自蓄與蟲蠹。風清松竹相爾汝，誰其嗣之需一悟。
句  其一 顔棫 
未厭慇懃達曙看。
句  其二 顔棫 
眼明喜見曉光舒。
句  其三 顔棫 
衰草連天慘淡黄。
句  其四 顔棫 
一带溪山畫不如。
遣懷五首寄致道  其一 謝直 
貧者士之常，富亦我所欲。得常詎可厭，逐欲何由足。荒哉化蝶翁，微歟監河粟。人生命如綫，日須不盈匊。俯仰天地間，何由謝羈束。
遣懷五首寄致道  其二 謝直 
時命各有遇，何言富與貧。有來疾雷電，決去微埃塵。坐令區區者，視此爲鬼神。既有得失患，自忘情性真。所以首陽山，昔有餓死人。
遣懷五首寄致道  其三 謝直 
君子不謀食，士固食於人。饑餓自有責，何足煩吾神。拂几展我書，熟讀困蹇屯。羲文與周孔，可鑒道屈信。歎歎眼中事，悠悠塵間身。
遣懷五首寄致道  其四 謝直 
生當益於人，爲道固不同。賜也乃結駟，回也乃屢空。憶昔年少壯，未知理窮通。收身百憂餘，自置寂寞中。饘粥儻可繼，當爲七十翁。
遣懷五首寄致道  其五 謝直 
在昔營居巢，首尾三十年。高鄰念羈旅，分我佳林泉。自從倉幕歸，亦買半頃田。坐念顔太師，粥竭祇益煎。不如邊孝先，晝眠腹便便。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之  其一 謝直 
寒光轉南陸，夕景上喬木。層柯蔭脩徑，疏密散金綠。緬懷載酒人，蘿蔓記遐躅。行行出林表，煙莽際童牧。時有種麥兒，揮鉏電翻覆。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之  其二 謝直 
老樹誰所栽，及茲上交蓋。崢嶸仰巨樟，秀發憐稚檜。悠然攪心思，慨我百年外。我懷引以長，天色慘欲晦。投牀聞夕鐘，擁衾不成醉。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之  其三 謝直 
長懷邴曼容，遠慕蘧伯玉。養志則安能，寡過亦所欲。邈哉誤儒冠，坐使衣食促。籝書不論金，終身未易讀。灑掃慚老僧，日食纔一粥。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之  其四 謝直 
先公爲直言，蔡林古無書。家貧賣窗箔，編籜聚所餘。取之寫文字，瑣細行蟲蛆。遂令後奕世，衣冠出門閭。今爲執政孫，學與不學歟。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之  其五 謝直 
小夫智解短，錐刀競其身。養志與養體，孰爲能事親。堂堂父母軀，浩浩仁義貧。此貧不以道，此樂豈非真。我知我天分，人言葛天民。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之  其六 謝直 
昔在井田日，一民本非四。農隙或工商，其秀乃稱士。是知桑禾間，可以寄書史。時非長桀耦，時得伊傅事。卒歲優游哉，吾道甚簡易。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之  其七 謝直 
淵明真學者，餘事聊爲詩。我讀命子篇，愴彼已焉辭。後來杜陵翁，自笑身長兒。我昔過庭日，教誨真嚴師。哀哀蓼莪淚，灑灑墳樹枝。
辰十月八日同希周掃松靈石晚步松下愴然有懷以數詩示兒姪輩邀希周同賦時阿同在新城他日當寄之  其八 謝直 
長懷際天淵，短懷在眉睫。吾門起典午，台徙今五葉。中原氣象屬，前輩風流接。柰何不竟書，而欲事作業。感此懷短長，賦詩寫胸脅。
詩一首 謝直 
上有皇天下后土，此身不患無歸所。憑誰說與清河公，何苦爲人作黄祖。
山居二首寄朝中故舊  其一 謝直 
苒苒年華漸向西，可能回脚下塗泥。靜收營慮還書卷，少有工夫入菜畦。潔甚水蒲邊白鳥，翩然風柳下黄鸝。猶嫌宿處聞雞犬，更待移深過虎蹊。
山居二首寄朝中故舊  其二 謝直 
造化涵洪靡不容，近分一谷著愚公。地因沙漲偏宜竹，山爲巖多却礙松。夜靜圖書天曉睡，臘寒薪火暑天風。獨慚道學工夫淺，却比先師不屢空。
挽劉省庵 謝直 
敢謂曾同學，巍科尚累君。世須存我輩，天乃誤斯文。鄉國緣當盡，衣冠哭忍聞。何當車挽什，刻石累高墳。
陪邑大夫登西峴峰 許中應 
晴暾發輕暑，惠風蕩繁林。驅車青郊路，舉跐西山岑。隨流翫回轉，就陰便清深。子規續哀響，倉庚流好音。側徑既窈窕，層崖亦嶇嶔。石泉潄瓊瑶，松風戞璆琳。雲間渺虛曠，恍若韶濩臨。水樂名其亭，上有坡仙吟。泉甘瀹新茗，芹香侑清斟。攀躋豈不勞，景勝忘所任。夕陽忽在山，清興浩難禁。山靈應有約，何時重來尋。
涵碧亭 許中應 
清泚何妨一整巾，蒼崖先自怯登臨。汎現人物幾榮悴，祗有林泉無古今。萬个倘容參直節，一泓端欲印無心。蒼顔還許交同老，羅隠書堂尚可尋。
題資福院平綠軒 王益祥 
丈室無餘地，生涯小有天。推窗成曠闊，俯檻遶清漣。載酒日邊客，聞歌柳外船。隔牆人易與，賸著買山錢。
入餘杭縣 高似孫 
明發遵西陸，驅車月流光。佳山迎車來，知是古餘杭。危樹露如雨，平野日未陽。支流滀清源，弱羽無高翔。人家叢灌下，世載山水鄉。扣門作午憩，白飯羞文魴。邂逅有足歡，離合非其常。主人不予鄙，予留亦徜徉。
憩昌化民家 高似孫 
晚程息勞轍，白日流西暉。水鳥得魚去，耘夫荷鋤歸。川原杳仟綿，林野雜依霏。一來扣竹館，相邀入荆扉。重巖吐清溜，澄陰布殘菲。曰予考此室，十世相因依。左右桑果足，歲日雞豚肥。豐猶未至裕，歉亦無能饑。予聞良自愜，欲謀北山薇。有田可同耕，有蠶當共衣。車夫猝無情，此志仍重違。
答李才翁 高似孫 
素意杳難尋，殘鑪屬晚陰。花知西洛事，雁叫北人心。客共艱難盡，詩隨老大深。金陵書不到，消息又沉沉。
宋江都研 高似孫 
數寸清純玉不如，入波陶髮冷蕭疏。千金爛抵荆山鵲，一璞深刳渭水魚。墨带花香臨近澗，泓沉燈影了殘書。從來端歙難優劣，名下真成士不虛。
答宇文文學 高似孫 
無能應俗苦皇皇，詩不驚人筆事荒。天下無山如飯顆，人間有水自滄浪。左杯右蟹一舟足，早韭晚菘三畝强。莫謂覺來亡可嗜，逢人猶自覓花忙。
燕文貴山水圖 高似孫 
道山堂上御府畫，展卷猶能記老燕。十日何由辦水石，千金乃可分江天。楚湘兩岸風落木，海嶽三秋雁度川。大山小山俱好隠，江南夢去曲肱眠。
答武昌吳廣文 高似孫 
平生不識武昌樓，官柳青青好在不。庾亮笛吹黄鵠月，簡栖碑駁碧苔秋。山橫赤壁含情斷，水出瞿唐快意流。何處叫君同一醉，並舟秦女擘箜篌。
丹砂歌謝胡史君惠砂床 高似孫 
宜州丹砂産暘谷，不比辰溪攢箭鏃。素霓深抱赤城霞，斬猩半染于闐玉。海日下照珊瑚紅，化爲姹女金芙蓉。一從擘華分禹璞，猶有絳氣埋雲峰。鑄鼎泥壇有消息，坐看光輝成五色。淮南雞犬亦同升，九轉真能生羽翼。
琵琶引 高似孫 
人生聚散難爲別，何况匆匆作胡越。梅梢带雪下昭陽，明朝便隔關山月。長城不戰四夷平，臣妾一死鴻毛輕。回憑漢使報天子，爲妾奏此琵琶聲。長安城中百萬戶，家家競學琵琶譜。酸聲苦調少人知，食雪天山憶蘇武。西風吹霜雁飛飛，漢宮月照秋砧衣。嫖姚已死甲兵老，公主公主何時歸。
銅雀硯歌 高似孫 
曹公夜讌凌雲臺，一言契闊含餘哀。分香老伎各雲雨，歌舞不盡埋蒿萊。漠漠頹基鄴山下，萬里煙塵無一瓦。井幹罇酒自平生，烏鵲飛南播遺雅。老農墾雨開荒寒，一礫千金苔未乾。世人好奇不好近，直比周簋仍商盤。老璞渾渾殊質魯，得水猶能發妍嫵。更與人間作瓌古，月明夜盜西陵土。
黄居中瀟湘圖歌 高似孫  洞庭湖
天晴而雨斷兮，作蒼梧九疑之高。秋風行而川怒兮，泄瀟湘洞庭之奔流。樹不知名兮山抱複嶺，沙不計程兮水趨它洲。波作止兮蛟舞蛟蟄，雲晦明兮猿呼猿愁。原不可作兮蘭亦塵土，賈傅歸漢兮鵩其何尤。誰呼魚兮北澨有酒，誰鼓枻兮南津有舟。懷斯人兮杳靄千里，目悵望兮吾其歸休。
寄吳鈐幹 高似孫 
有偉千人傑，能爲萬里遊。挂帆春背雁，問驛夜驚鷗。道路空留滯，文章莫暗投。九疑生雨遍，三峽带寒流。采藥青神觀，題詩白帝樓。乾坤供爛醉，星斗照閑愁。漢已歸蕭相，天難壽武侯。詞人頭欲雪，壯士淚如秋。中下猶須策，西南夙倚籌。有錢書盡買，滅虜志終酬。猿破高唐夢，龍馴灧澦舟。行人定安穩，夏近可歸不。
騎鸞引贈句曲山吳道士 高似孫 
夜騎白鸞出琳闕，三萬仙官鏘珮玦。雲雷帖妥過剛風，左推日九右扶月。一息瑶池翠水家，阿母迎謁龍驅車。青娥彈絲玉妃酒，坼盡蟠桃紅玉花。九天丈人來問道，太極之前天不老。丹霞一氣玉樞宮，寶笈繩金容探討。井君沐浴波五色，洞房光芒上奔日。天上傳呼六丁直，星斗離離礙鸞翼。
聚景園 高似孫 
翠華不向苑中來，可是年年惜露臺。水際春風寒漠漠，官梅却作野梅開。
四聖觀 高似孫 
水明一色抱神州，雨壓輕塵不敢浮。山北山南人喚酒，春前春後客凭樓。射熊館暗花投扆，下鵠池深柳拂舟。白髮邦人能道舊，君王曾奉上皇遊。
石楠 高似孫 
自隨野意訂山行，香浸楠花白水生。借得風來帆便飽，隔溪新度一聲鶑。
木香 高似孫 
下簾深與意商量，無酒何如此夜長。一樹木絲仙有分，依然只作秘書香。
梅 高似孫 
舍南舍北雪猶存，山外斜陽不到門。一夜冷香清入夢，野梅千樹月明村。
紀夢 高似孫 
翠峰嵯峨三十六，寒泉落空響哀玉。岩花石路勢縈紆，玉闌干護脩筠綠。雪髯老人負紫瓢，金絲麈尾遥相招。紅螺酌酒湛湛碧，坐倚蒼石吹洞簫。孤鶴來傳天上詔，老人挽予偕一到。飄飄高舉淩青冥，直過罡風履黄道。祥光樓閣倚崢嶸，神虎守闕森衛兵。雙闔朱扉忽微啟，中有靈官來遠迎。絳衣持斧立丹陛，玉皇手中玉如意。雲璈風瑟自宮商，天聲清越非人世。帝旁青童傳帝宣，文華宮中呼謫仙。謫仙顧余笑且言，子宜亟返來他年。探懷贈我五色筆，子當寶之慎勿失。濃香氤氳迷帝所，長揖老人下西廡。身從日月上頭行，俯視斗杓分子午。雲氣相隨步武生，過耳但覺松風鳴。覺來握筆紀佳夢，月明樓鼓撾三更。
蟹包 高似孫 
妙手能誇薄樣梢，桂香分入蟹爲包。也知不枉持螯手，便是持螯亦草茅。
富次律送蟳 高似孫 
鱗甲錯夏物，懷青莫如蟳。蘇公今張華，何微不知音。入手巨螯健，斫雪雋莫禁。宛然如玠輩，曾是秉玉心。蟹因龜蒙傑，酒與畢郎深。二者不可律，食之當酌斟。
趙嘉甫致松江蟹 高似孫 
雁知楓已落松江，催得書來急蟹綱。消一兩螯如斲雪，强三百橘未經霜。無詩莫學天隨子，有酒當呼吏部郎。不解持經聊戒殺，省嫌無板去燒湯。
李迅甫送蟹  其一 高似孫 
小橘枚枚菊未黄，蟹肥全不待些霜。莫嫌草草相知少，猶是曾爲吏部郎。
李迅甫送蟹  其二 高似孫 
平生嗜此龜蒙蟹，便無錢也多多買。瞥見風姿已瀟瀟，一呷橙虀酒如澥。
誓蟹羹 高似孫 
年年作誓蟹爲羹，倦不能支畧放行。但是草泥行郭索，莫愁豕腹脹膨亨。酒今到此都空了，詩亦隨渠太瘦生。吏部一生豪到底，此時得意孰爲爭。
趙嘉父送松江蟹 高似孫 
青天肯爲蟹飛霜，蟹亦貪詩老更狂。楓葉已隨詩共冷，菊花能爲酒先忙。平生爾雅誰能熟，此去玄經孰敢荒。剪去吳淞半江水，漁翁不敢叫滄浪。
同父送松江蟹 高似孫 
人間寧有幾松江，蟹到强時橙也黄。非是龜蒙無此雋，自從茂世孰爲忙。乾坤大半漁爲宅，雪月從頭筆做牀。不讀晉書誰了此，晉書曾讀也蒼茫。
趙廣德送松江蟹 高似孫 
江空蟹急窘於蒐，滿腹清凉做盡秋。茶竈筆牀新意思，寢香衛戟戰風流。生拚不入吳王鱠，死亦相尋越女舟。得一好詩無可憾，無詩也不作騷愁。
趙崇暉送魚蟹 高似孫  洞庭湖
秋驅雁至至猶稀，且饌新篘理舊衣。蟹爲龜蒙何惜死，鱸非張翰且休肥。五湖已去無遺恨，三徑方歸有昨非。更欲借渠茶竈火，蕭蕭葉滿洞庭蘆。
趙君海惠蟳 高似孫 
早揮鱠手作雲鼇，雪带晴飛且拍熬。安得輪囷如此壯，也知郭索許多騷。翰林風月從來別，太史江山一味豪。今夜筆牀船上去，已輸吏部十分高。
江寺丞送蟹 高似孫 
苦無多雨便重陽，憶殺池頭煮蟹凉。政用此時消幾輩，菊花先作故山香。
吳中致蟹 高似孫  洞庭湖
天雨洞庭霜，寒驅蟹力忙。全然空俗味，只是作詩香。酒已方纔熟，橙猶未肯黄。讓渠茶竈火，和月煮滄浪。
汪彊仲郎中送蟹 高似孫 
連日天街候駕歸，且呼酒對早梅飛。從來吏部高情別，右手分將老蟹肥。
答癯菴致糟蟹 高似孫 
秋入丹楓聲怒號，吳兒得志飛輕舠。緯以萬竹瀾寒濤，有法如兵勇於鏊。彼蟹甚武殊驛騷，一霜二霜如此膏。物生固忌風味高，最以風味無一逃。葬之酒鄉泣醨糟，一醉竟死俱陶陶。了我一身凡幾醪，死生大矣惟所遭。飲中諸公人中豪，左手酒杯右手螯。醉魂浩蕩不可招，爲君以酒博葡蔔。世間萬事真牛毛，一醉一死俱蓬蒿。恭惟不殺心忉忉，視民如蟹嗚呼饕。
䤌蟹 高似孫 
西風送冷出湖田，一夢酣春落酒泉。介甲盡爲香玉軟，脂膏猶作紫霞堅。魂迷楊柳灘頭月，身老松花甕裏天。不是無腸貪麴糵，要將風味與人傳。
九懷 高似孫 
望九疑兮雲雨，心慘慘兮思君。冉冉兮愁痕，楚波深兮斑竹活。歷嵯峩兮極眺，訊遐心兮誰將。蛟何躍兮衝波，鴻何驚兮離網。湘有蘋兮渚有荃，欲將誠兮無能宣。蒼莽兮何之，孰亮余兮㛹娟。羽何音兮鏘鏘，鳳何儀兮濟濟。朝騰余軔兮梧陰，夕娛兮清澧。蹇躊躇兮自喜，遡清川兮如洗。植館兮雲中，樹之兮石磊。磊貝闕兮鱗堂，雜青楓兮始霜。芷路兮蘅薄，桂飛橑兮蘭房。相芰荷兮可衣，美秋菊兮曾糧。瑶華兮在席，江有蘺兮吐芳。被薜兮带蘿，表之兮以蘭香。彙衆卉兮揚徽，貯芳辛兮同薰。哀絃切兮入雲，靈來下兮繽紛。捐余璫兮中流，遺余玦兮北渚。儼奉君兮嘉薦，乃遺余兮芳杜。時契闊兮難再，聊歌風兮自語。
九懷 蒼梧帝 高似孫 
攬九州兮余憂，民將魚兮誰瘳。水受令兮安流，菱芃芃兮方秋。老帝力兮茫茫，射神魚兮飛舟。朝帝君兮不下，莽故疆兮生埃。踏蒼龍兮倏東，棲靈游兮故宮。擢桂棟兮蘭房，蕙幬兮荃床。翳殘書兮罅𦉟，杳空山兮神揚。神揚兮何極，有人來兮爲之太息。濕刓石兮酒寒，隠懷君兮傷惻。蓀橈兮桂檝，海若兮獻月。采水碧兮紫淵，弄蠙珠兮冰穴。無一芳兮可酬，心難吐兮猶咽。砥柱兮湯湯，龍門兮阻長。事難古兮悲傷，迹蒼奔兮蹇余以何往。朝欲逝兮河津，夕濯衣兮西漵。花漲兮波惡，魚鬭兮雲舞。沐余冠兮嵯嵯，濯予璫兮楚楚。靈心懌兮來下，乃遺余兮芳杜。玩芳杜兮三嗅，時不來兮孰與。
九懷 思禹 高似孫 
草長兮菲菲，越山青兮霏微。玉在珮兮欲語，望故宮兮如歸。酒闊兮猶香，僾流光兮庭幃。芳俎進兮蘭藉，玉鱗寒兮牲肥。靈翺兮醉只，笙噓雲兮霑衣。鼓輕舠兮無留，月共載兮依依。樂莫樂兮知幾，哀莫哀兮別離。鷓鴣愁兮忘飛。
九懷 越王臺 高似孫 
江欲冷兮丹楓，月將缺兮初鴻。天如仄兮沉波，檝有聲兮追風。易莫易兮謀功，難莫離兮圖終。東山兮誰作，若斯人兮猶窮。水下鷖兮溶溶，山插雲兮叢叢。叫夫君兮不聞，拊遺聲兮如空。君不來兮誰晤，余心憂兮沖沖。
九懷 鴟夷子皮 高似孫 
越山兮青青，江波兮噴薄。萬里兮長風，引驚瀾兮去之。夫君兮以淵爲期，水何爲兮勞苦。越山兮升雲，江水兮未平。舉酒兮訊君，將與余兮心傾。若有人兮颭雲旗，舞神魚兮踏文螭。奏水星兮叫冰夷，橫壯氣兮海爲飛。麋臺兮生草，言如毛兮人杲杲。夕宿兮江臯，越兵西兮如拉槁。一沐浴兮九江，水揚波兮淙淙。飛余橈兮雁渚，舍余璫兮漁矼。望美人兮未來，心不怡兮難降。有酒兮如冰，呼膾具兮魚龍腥。澆磊塊兮洗磅礴，有老父兮愁偏醒。
九懷 浙水府 高似孫 
君之來兮鞭潮，令冰夷兮毋驕。撫余車兮安驅，海難填兮魂銷。龍翼輈兮既東，旌翠昏兮生埃。蛟抗刃兮波赤，嚥霧光兮蓬萊。樂莫樂兮佳游，哀莫哀兮忘歸。簫鍾兮鐃鼓，吳歌兮楚舞。魚飛兮雁奔，君之樂兮俁俁。憩蹕兮嵯峩，陳席兮楚楚。撰德兮蒼崖，秦夸聲兮豪詡。騎雜遝兮鑾玲瓏，窮禹迹兮窺踐宮。民如蟹兮誰能聰，海水作兮號魚龍。歡未殫兮樂未終，金母號兮漢旌紅。
九懷 秦遊 高似孫 
江上兮青山，水既去兮復還。引微風兮無瀾，擢桂槳兮閑閑。望美人兮來下，靈翩翩兮從女。劈中流兮揚舲，雁邕邕兮遵渚。玉衣兮畫裳，御清氣兮前青鳳。穆川后兮靜波，湘君遺兮蘭芳。行貞兮昭昭，璫明兮玉娟。天門兮爲開，萬夫哀兮惟女賢。翠帷下兮沉沉，花飲露兮陰陰。素鱗寒兮不動，寄風瑟兮瑶音。涉江兮采蘋，剪綃兮蠲塵。奉瑶華兮結辭，靈不見兮愁人。愁人兮柰何，目眇眇兮微波。路杳靄兮脩長，其柰何兮夕歌。
九懷 江夫人 高似孫 
若有人兮山阿，樂莫樂兮在薖。絜余珮兮有蘭，愜余裳兮有蘿。凌八荒兮騁望，悵山河兮悲壯。倒天漢兮濯江淮，眇風雲兮晤懷。竹樹兮冥蒙，海月兮朣朧。君何爲兮山中，鴻奔南兮逼輕舟。歌聞天兮擊中流，氣浩浩兮橫九州。山冉冉兮生雨，水汪汪兮迷浦。鴂一叫兮花愁，期美人兮春渚。
九懷 東山 高似孫 
砥蒼崖兮燕危磐，枕淵洄兮夏留寒。谷懷煙兮川引霧，出漁鄉兮入樵路。屋如懸兮石將危，蕩蘭舟兮揚桂旗。江有蘺兮溪有蓀，沙一抹兮雲垂垂。耒宜雨兮帆宜風，香在罏兮各爲功。村醪熟兮春無度，水羞香兮雪登俎。晴陰節兮花亂飛，老漁歌兮野巫舞。靈埃樂兮憺忘歸，人無忘兮雨而雨。維余舟兮款神關，石𦉟𦉟兮蘿漫漫。帷之褰兮風毳急，石可憇兮苔痕斑。潭中人兮夜漁急，神魚舞兮陰妃泣，報靈君兮千罟集。水如練兮月冥冥，若月絃兮作湘聲。舟欲去兮且復留，耿不寐兮空隠憂。
九懷 嶀山雨 高似孫 
無詩文。
山中楚辭  其一 高似孫 
山如罨兮栖柔煙，鳥徘徊兮翠如褰。蔭松柏兮牽丹泉，猿在上兮鶴在前。拍浮丘兮延偓佺，話坎離兮生坤乾。問山月兮今何年，月得道兮玄之玄。
山中楚辭  其二 高似孫 
月澄午兮收雲，嚼鮮芳兮予酒。朝列宿兮將舉，炯其北兮惟斗。斡四令兮無惰，活元氣兮眑眑。一罍兮上訴，思超凡兮辭垢。
山中楚辭  其三 高似孫 
穆東皇兮受命，樂山中兮俱春。風引樹兮欣欣，雨生波兮粼粼。天有心兮康予，朝復朝兮趨新。春空勞兮又去，山青青兮予親。
山中楚辭  其四 高似孫 
若古兮多奇，御夏兮高明。蹇千山兮在下，石吐泉兮泠泠。采新果兮半熟，被疏絺兮全輕。非老子兮孰悟，亦晉人兮予盟。風來南兮洗琴，棋落落兮爭聲。心有官兮自玉，天相知兮同醒。
山中楚辭  其五 高似孫 
桂樹兮團欒，籬菊兮可采。石磊磊兮沿荔，雁嗷嗷兮離靉。人心悽兮易凉，時令遷兮誰縡。攬古昔兮自悵，視彭殤兮何待。吁嗟秋兮，不以悲而能輕，不以愁而爲怠。若得意兮騷者，酒淋騷兮如海。
山中楚辭  其六 高似孫 
木蔌蔌兮皆冬，汛山林兮迎雪。匠此妙兮磅礴，信天人兮豪傑。當是時雁分黯淡之雲，花弄扶疏之月。酒涉雋兮少對，詩造微兮自悅。天山兮誰饑，蔡州兮誰决。眇斯人兮毋作，雪霏霏兮空潔。
欵乃辭 高似孫  洞庭湖
帝子降兮北渚，目眇眇兮愁予。嫋嫋兮秋風，洞庭波兮木葉下。揭揭兮寒菼，濊濊兮輕罛。有鵜兮在梁，鴻何爲兮離網。白蘋深兮騁望，水之清兮濯纓。翁不語兮嗔偏醒，欵乃一聲兮天水淥。
後欵乃辭 高似孫  洞庭湖
洞庭瀟湘白雪中，中有雲氣隨飛龍。漁父天寒網罟凍，山木盡亞洪濤風。漁翁暝踏孤舟立，滄浪水深青冥闊。不見湘妃鼓瑟時，至今斑竹臨江活。漁翁夜傍西巖宿，曉汲清湘燃楚竹。煙銷日出不見人，欵乃一聲山水淥。
嶀臺神絃曲  其一 高似孫 
迅雙槳兮刊中流，風與力兮帆無留。瞥逝鴻兮呵慵虯，芷泣香兮木鳴樛。宛有人兮山之幽，翠翦字兮旌柔柔。朝陽澨兮夕陰洲，月不動兮雪霜浮。期靈君兮一徠游，虛谷應兮寒颼颼。酒可醺兮蘋可羞，靈不鄙兮攄吾愁。
嶀臺神絃曲  其二 高似孫 
水清清兮石鑿鑿，浪攻崖兮風洗壑。天飛凉兮衆木作，元氣湧兮魚龍惡。若有人兮老叢崿，跨黄羆兮度蘅幄。夕鴻溟兮曉名嶽，懷霖雨兮時電雹。靈來娭兮瑟蘭勺，水光開兮煙罷漠。律予辭兮徵眇邈，林劃嘯兮靈歟樂。
花飛引 高似孫 
花少思兮離離，企佳人兮不來。風嫋嫋兮吹愁，綠滿樹兮香在苔。鴂哀兮山裂，芳菲兮今歇。杳新知兮誰悅，期佳人兮柰何別。
蓬萊遊  其一 高似孫 
綠連霧兮窈窕，翠生香兮輕浮。花得道兮無妍，鳥涉仙兮何愁。心太平兮太平，功如水兮先秋。喬松來兮樂余，蓬萊樂兮堪游。
蓬萊遊  其二 高似孫 
木采采兮交蔭，靈飛來兮隨鶴。月欲去兮仍西，風吹花兮未落。花未落兮猶春，酒依依兮如昨。王與謝兮讓余，蓬萊游兮堪樂。
秋蘭辭 高似孫 
秋蘭兮青青，得道兮如素。娟娟兮好脩，行隠隠兮不渝。夫人兮孰懷，美蘭何爲兮覩處。秋蘭兮英英，含章兮自明。山中兮無人，其與誰兮晤傾。悲復樂兮樂復悲，悵來者兮不可期。悲莫悲兮有所思，樂莫樂兮心相知。贈子兮雜珮，朝能來兮夕能會。暮雨兮生愁，心繚悷兮何能嘅。訊蒼蒼兮如何，天不語兮雲嵯嵯。吐琬琰兮自通，宛清揚兮山之阿。望美人兮不來，閴寥寥兮浩歌。雲裾兮風裳，引沆瀣兮朝陽。澹自樂兮僾尚羊，豈無人兮而不香。
小山叢桂 高似孫 
桂樹叢生兮山之幽，匽蹇布濩兮翠交流。壑谿錯互兮雲崒霄，石戔戔兮溜鳴瑶。鶴陰陰兮猿嗷嗷，攀援桂枝兮聊佳留。聊佳留兮遲遲，訊有華兮東籬。風景兮不可支，襟將舒兮孰怡。碕兮曲，山崒屼，攬賾邃兮心愰惚。潏兮沕，寥兮瑟，檉蘿密叢灌盤紆兮杳藏日。嶙峋鑿落兮蕫蘢回複，榛薄葐蒀兮葩華棻郁。青蘿素蔓兮薇蕪彧毓，兕勇熊遒兮來嘯來伏。山中崊崊兮嵬嵬，泠泠兮濟濟。蛩唧兮禽嘶，秋風兮自來。攀桂枝兮聊須留。桂花開兮芙蓉寒，桂花落兮芰荷乾。若人兮悲秋，山中兮胡爲不可留。
朝丹霞  其一 高似孫 
沐佳施兮清靈，滌三生兮無腥。迅玄挺兮嘉會，蛻吾骨兮坯吾形。
朝丹霞  其二 高似孫 
杳倏駕兮潜青宜，舞剛風兮鵠分翎。上何有兮無能名，老積氣兮寒泠泠。
朝丹霞  其三 高似孫 
窈復窈兮流火庭，物受鍊兮愁六丁。爍此鼎兮神無停，雪盡垢兮朝朱陵。
朝丹霞  其四 高似孫 
轉璇樞兮上亭亭，一語契兮驚群星。味清浄兮不可經，玄復玄兮發新硎。
朝丹霞  其五 高似孫 
畫琳琅兮黄金繩，帝監觀兮燕清寧。聞不聞兮皦無際，毛髮竦兮心爲冰。
朝丹霞  其六 高似孫 
井有波兮通滄溟，玉抱德兮誰能銘。憺來歸兮析然醒，道有成兮其當升。
由校中秘書授徽倅道出金陵投留守吳公琚 高似孫 
四朝渥遇鬢微絲，多少恩榮世少知。長樂花深春侍宴，重華香暖夕論詩。黄金籯滿無心愛，古錦囊歸有字奇。一笑難陪珠履客，看臨古帖對梅枝。
楊嗣勳惠茯苓 高似孫 
道是青神谷，元通白帝崖。有松如壯士，其魄化嬰兒。雲溼侵鴉嘴，天寒翦兔絲。堯初香摘髓，秦後雪凝脂。穴動龍蛇窘，山空鳥獸悲。惟將千歲力，白了一生奇。
都下 高似孫 
柳生春思拂京華，不管閒人也憶家。添盡好香那睡得，月良如水浸梨花。
中秋夜登秀臺二絕  其一 高似孫 
青冥風露無人管，醉力飛昇入桂臺。月過斗西親挽住，伴人騎鶴去蓬萊。
中秋夜登秀臺二絕  其二 高似孫 
冰娥看盡人間世，好事如公不數枚。却喚清罍相揖酌，汝聽下界息成雷。
梨花 高似孫 
殿頭催引上清華，獨奏春詞喝賜茶。带月歸來仙骨冷，夢魂全不到梨花。
晚泊江口 高似孫 
白鷺青煙剡江口，梅六七分經雪後。月肯流連相伴酒，隔岸呼船有魚否。
答辛幼安 高似孫 
青天不惜日，壯士偏知秋。自古有奇畫，如今空白頭。彼時當再來，吾老不可留。天推璧月上，星入銀河流。躔度若此急，人生與之浮。終夜自起舞，無人共登樓。典謨有陳言，河洛非故州。黄鶴呼不來，誰能理殘裘。
寄桐柏山王尊師 高似孫 
猶道中峰淺，重新入翠微。讀書呼鶴聽，洗硯待猨歸。近瀑青松溼，朝陽紫朮肥。逢仙歸又晚，行得健如飛。
桑世昌澤卿歸天台 高似孫 
且入西陵抖素衣，寒燈猶有雁相依。月僵積雪和梅凍，天拆殘星背斗飛。書策不堪供世用，江山何肯笑人歸。赤城仙伯皆吾輩，爲带詩行問子微。
夜宿金庭洞 高似孫 
夙聞桐柏山，下入金庭洞。五雲所出沒，千翠相迎送。川明芝自燁，夏冷雪猶凍。沙泉注陽穴，水碧孕陰峒。天光抱瓊室，神力扶蘭棟。其左鬭蒼虯，其西翔紫鳳。中穿穴窈複，傍見石闕空。青煙溜松髓，白水鳴醴甕。怪草不知名，珍禽時曳弄。石蜜吐巖房，琪芳突苔縫。星君時一遊，仙翁亦參從。或乘玄鶴來，或並青鸞控。香趨玉女跪，丹走山靈慟。谷神元不死，玄根在深種。誰其握性命，於此破昏夢。世人少知幾，何能測天用。
次韵沈台州遊桐柏山 高似孫 
中天積翠玉臺遥，崑閬吹風下赤霄。鶴護青松生老珀，龍歸丹井應寒潮。三台自逐璣衡轉，玉帝常同海嶽朝。休道人間仙骨少，功成也會作松喬。
桐柏山瓊臺 高似孫 
翠嶽竦神秀，玉衡直三台。上有長生君，含光赤城臺。陽崖燁金芝，陰壑生碧苔。獨立雲在下，一嘯仙俱來。丹郎醉不醒，玉女聲如孩。帝鄉風自寒，洞口花長開。所嗟塵埃中，那有神仙才。秦皇漫東海，漢武空蓬萊。
夜宿桐柏 高似孫 
月到中峰碧峭深，露桃微重鶴移陰。隔松聽得仙官話，句句皆非世上音。
瓊臺西路 高似孫 
一夜天台雨，青鞋蹋盡沙。添將清瀑水，溼盡碧桃花。涉澗鉏生朮，和雲嚼野茶。便無仙骨分，不敢更思家。
桐柏觀閲藏經 高似孫 
天人皆奇人，一以文爲主。至今崑崙山，猶有羣玉府。虛無天之根，清浄道所祖。也知自羲翁，此妙洩盤古。老氏啟藏室，八神負猛虡。玉垂太上篇，金寫神仙語。舜璿奔一機，漢宮鑿萬戶。璆諧玉女下，雷吼蒼龍舞。侍晨校琅簡，玉卿譔瑶譜。兩垣協躔度，四溟節風雨。恭惟上帝騭，哀此下民苦。昭昭懸朗監，歷歷開蒙瞽。粵從擘混沌，孰不趨子午。六爻本乎健，五行依乎土。神機迭經緯，和應相律呂。子能發此鑰，太微開帝宇。
清曉昇瓊臺頂石崖有仙人脚跡 高似孫 
亂石排天倚嵐壁，苔痕不犯松喬跡。上通羣帝集台斗，下鑿十洲通碣石。樹呼清風雜今古，山遺宿潤從開闢。丹翁曾同玉女醉，樵者亦見仙人弈。雲飛磴道晴掩冉，露溼衣裳香滴瀝。洞中靈君來不來，鶴歸衝落桃花碧。
桐柏山黄法師齋 高似孫 
羽人歸丹丘，輕房冒蒼頂。雲飛北斗壇，瀑洗洪崖井。三更火交坎，八十雪垂領。深香熨玉釜，淑氣回丹鼎。彼空此亦無，物動我自靜。灼知喬松輩，元涉羲老境。一來受清滌，內悟開微儆。請添無爲香，上有蕭臺景。
桐柏山鄭先生齋 高似孫 
鑿石引幽路，傍崖開碧庭。棋留樵客坐，鵝博老君經。竹榻朝吞日，松壇夜拜星。山中有公事，鶴觸杏花零。
萬年山 高似孫 
依松屈曲疑無路，十里廿里香深沍。殿臺平入蓬萊圖，人煙盡屬天台賦。山奔萬馬逼人立，泉吼晴雷半天注。亂峰發地翠參錯，沓嶂參差龍屈怒。陰磴仍遺前臘雪，陽崖競拔千年樹。亦容羽客賣丹來，更有神僧飛錫渡。佛界焚香玉女跪，海舟獻寶胡兒踞。未午催敲集梵鐘，隨雲共展升堂具。冥搜窮日不知極，妙盡所歷何容遽。平生略持山水眼，是處且了林泉素。揮支公錢極易事，分龐翁榻良難遇。青山不是世閒無，山若識人人也住。
石橋歌 高似孫 
一石上負崑崙柱，一水西奔牛女渚。玉斡獰鱗萬松古，夜夜神光干帝宇。石滑苔危冰一縷，四海長依開闢雨。月落未落逢諾矩，兩足敲泉龍罷舞。
國清寺泉時有綠蟾蹲崖石西 高似孫 
崖腰溜清水，素光摇玉宇。其陰透碧海，有石如砥柱。心知老龍都，直入蓬萊府。仙雲蕩涼潤，積雪明深暑。陰陽若在茲，噓吸多成雨。孤花棲暗芳，瘦木垂梢古。娟娟綠蟾蜍，曾識廣寒女。深疑珠宮物，內敬不敢侮。山僧惜一茶，自碾仍自煮。相從有覺意，兩悟無凡語。欲分鮮花屏，稍築松風廡。銅缾取明月，洗此文字苦。
栖霞宮山齋 高似孫 
山栖極造理，其北恰嵐壁。下吞泉數斗，中有蒲數脊。崖留未化雪，竹迸將崩石。不爲世所薰，直入玄之寂。道人無一吝，近我如相識。忽然問周易，再三說太極。言清嚼冰雪，事奧通金碧。吐納少滯咽，導引多精色。陰火養陽鼎，黄雲生寶鬲。定是西母池，佳桃已中食。
參政錢公山園 高似孫 
朝廷文物自昇平，公主園林尚典刑。山好儘强金谷澗，客來且上翠微亭。鶴鳴欲說前時事，花在非如舊日馨。多少唐人詩意思，無人知得更冥冥。
浮岡 高似孫 
山含宿凍未曾銷，鳥去仍迴水路遥。千樹梅花三尺雪，一帆風力半江潮。
天台渡 高似孫 
一江夾清渾，只向青村注。餘雲拖薄潤，遠靄飛輕素。船輕順流下，石狹奔湍怒。蒼陰布仙跡，野芳生幽趣。山色各有舊，春情宛如訴。徘徊良自得，泱漭又將暮。遐瞻金碧庭，可入丹泉路。今夜宿桃花，切莫匆匆去。
天台道中 高似孫 
落花入谿口，山山皆可佳。橫矼碧水急，後峰白雲霾。野藥綴殷子，危松換新釵。魚輕爭湊石，蘭瘦深依涯。此處若有仙，欲留殊未階。一來愛清氣，全是牽幽懷。空色下映水，風聲高在崖。草草亦難通，借泉洗青鞋。
再至桐柏山 高似孫 
此山即蓬萊，其下通弱水。萬里奏上帝，一嶽留仙史。逍遥丹霞上，出沒流精裏。夜子鶴又叫，月暈風欲起。自從西磵去，復見東峰峙。松施神農蘿，石護堯時髓。無中猶有象，玄外更無旨。略聞赤松道，浩劫不可紀。
桐柏臺夜作 高似孫 
東崖紫雲飛，西壁白雪炯。洞口一何邃，人閒無此靜。松風翻瀑怒，梅月逼鶴警。苔汙斷闕石，茶注彭亨鼎。丈人極好生，生神最澄景。且修黄房訣，夜向香心永。
鹿郎中山居 高似孫 
非是拜龐公，何繇識此峰。自唐無兩見，如漢有高蹤。徑吐歸來菊，山連種老松。輕飛雲似健，精鍊玉爲容。鶴要親題竹，猨常認擊筇。花深多不見，葉響却相逢。天最知陶亮，人難揖戴顒。一來非小事，吝到此皆溶。
巾山雪 高似孫 
携詩來做台州雪，台州雪好無人說。一峰玉削崑崙柱，一天冰夾蓬萊闕。大江不動網罟凍，衆壑皆聲松竹折。村無人行太清浄，樹無鳥棲俱峭絕。丹天仙君謁帝回，赤脚泠泠踏寒月。不管飛殘水帝魂，從頭盡笑春風拙。綠華之女素霓衣，從以廣寒太陰妃。法曲導引青鸞飛，仙人仙人胡不歸。
王清叔舍人玉寒堂 高似孫 
只爲襟懷別，全然少俗埃。山林非細事，天地有奇才。泉石皆經畫，松梅不妄栽。何銷嵩洛去，嵩洛在天台。
寄天台蕭練師 高似孫 
已是成仙了，全然得道長。石堅松結髓，山煖朮生香。近瀑衣裳冷，和雲筆硯涼。傍崖修碧宇，何日奏寥陽。
石橋紋蕈 高似孫 
絕冥萬丈深，積翠淩空危。清澗月自浴，孤芳人不知。石骨溜香髓，松苓湧涼脂。忽然青雲陰，見此白玉姿。冉冉露痕重，漼漼雪花滋。淑氣注陽鼎，甘津灌華池。開經拜修靜，得道推安期。聊欲燕其陽，飽食五色芝。
簡石橋僧璧暉 高似孫 
只在閒雲裏，房虛溼翠屏。童歸收晚果，客至歇殘經。月落千峰黑，龍歸白水腥。關門無一事，草木共冥冥。
桐柏鄭練師歸故山 高似孫 
元與玄俱妙，全無事可輕。路依蒼石轉，房與碧雲平。鶴露收殘夢，桃風析晚酲。西窗留與我，却去事彌明。
分繡閣夜作二首  其一 高似孫 
一燈炯微明，敲盡寒更永。老蛩泣月罅，脆葉鳴霜井。此事誰主宰，凡物皆動靜。不了達者觀，却似醉難醒。久無謝安石，況復陶弘景。殘書非一慨，孤鐘但深省。梅生雪後花，雁叫雲西影。他心不可度，此語堪自警。
分繡閣夜作二首  其二 高似孫 
識字始多憂，悟理良自苦。少小習句讀，豈解工訓詁。一從入老大，甚覺悔雕組。人生各用命，何乃太知古。典謨必皋契，詩句須李杜。生居諸公後，已覺萬事忤。勤婦少完襖，惰農甘莽鹵。八卦不可推，天意眇如許。
別天台 高似孫 
早乘霞氣入蓬萊，不識神仙也不來。曾與赤松游數日，自携玉女上西臺。當時共說黄房事，回首空驚碧海埃。前度劉郎今得度，桃花一一爲郎開。
和居簡師韵  其一 高似孫 
恨不相從早，分渠月半寮。墨飛春澗石，茶衮夕鐺潮。詩到如今瘦，情從此處消。爲君料理極，參透碧寥寥。
和居簡師韵  其二 高似孫 
憶昔相尋處，時今可更麽。春愁侵磊隗，晚步隔坡陀。風入唐聲妥，山函蜀氣多。一春聽盡雨，此意與誰歌。
水西 高似孫 
抱崖一水限僧居，空翠溟濛畫不如。落日遊人山窈窕，清風啼鳥竹蕭疎。
次韵陳校書送鶴竹筍詩 高似孫 
竹如鶴脚瘦交加，驚識英英玉露沙。一見已知仙骨健，高於越箭更無差。
遊九鎖  其一 高似孫 
洞門金畫翠琅玕，杏不多花月溜寒。借得御書經自讀，松風浄洗石棋盤。
遊九鎖  其二 高似孫 
雲氣常常在上峰，松生仙骨盡成龍。不通名姓誰談道，却得雲邊兩度逢。
揚州官滿辭后土題玉立亭 高似孫 
且更淮南了歲華，天香深窈竹西家。忽然踏碎瓊樓月，相伴夫人暮倚花。
天台渡 高似孫 
歇程偏惜來時路，白鳥相隨呼野渡。一樹桃花碧雲暮，過了溪西却飛去。
濟錢清江 高似孫 
潮分殘力引船飛，一道浮暉入杳微。可惜梅皆容易落，相將雁又接連歸。依前清洛情猶在，覺道離騷事已非。倚枕但看王導傳，困來不復解春衣。
紅梅花 高似孫 
带雪匆匆別楚雲，天寒依約見湘君。只疑不合瑶池去，引得春風八九分。
小閣 高似孫 
料理閑如舊，依還略似家。自添磨硯水，多買入瓶花。有客談游墅，催奴設賜茶。悠悠江海意，風雪滿兼葭。
任賢良歸蜀 高似孫 
衮衮江來急建瓴，一西還有幾長亭。峨眉雪罷添巴水，玉壘雲空見蜀星。白浪不侵魚復陣，青苔猶護劍關銘。堂堂功業今皆在，天意何時更一醒。
蔡山渡 高似孫 
江上人家破竹門，潮來水長浸籬根。鮆魚一尺枇杷小，放溜船來酒滿尊。
別雲門 高似孫 
回首雲邊更看松，風流王謝舊行蹤。不知誰繼諸賢後，夜半來聽六寺鐘。
句  其一 高似孫 
硯濕舂鋤雨，罏腥郭索泥。
句  其二 高似孫 
魚带淞江月盈缶，雋處依稀開蟹斗。
句  其三 高似孫 
僧釜菘分甲，漁篝蟹鬭臍。
句  其四 高似孫 
有桂叢生須讓菊，爲鱸歸去也輸螯。
句  其五 高似孫 
小山花落渠如別，右手螯香我欠肥。
句  其六 高似孫 
菊報酒初熟，橙催蟹又肥。
句  其七 高似孫 
有魚有蟹美如玉，胡不醉呼黄鶴樓。
句  其八 高似孫 
有晉風姿如此蟹，箇箇能空無能解。
句  其九 高似孫 
蟹遁迫衆隙，鶴饑拳兩階。
句  其一○ 高似孫 
籪頭蟹大須都買，篘下醪香且竟酣。
句  其一一 高似孫 
水生奔蟹簄，樹雜蔭魚牀。
句  其一二 高似孫 
明夜定依漁父宿，簄頭呼蟹碧丸丸。
句  其一三 高似孫 
自携筆具呼西舟，好風吹蟹歸魚篝。
句  其一四 高似孫 
山梅能摘索，溪蟹更清癯。
句  其一五 高似孫 
蟹生溪味爽，梅報野香疏。
句  其一六 高似孫 
翠驚苕影亂，蟹過石陰空。
句  其一七 高似孫 
秋蘭臨澗活，石蟹带霜饑。
句  其一八 高似孫 
蟹遨離罅石，翠狎跂枯蓮。
句  其一九 高似孫 
沙清幽蟹露，樹蔚野禽留。
句  其二○ 高似孫 
相次西風吹蟹老，眼前且作鱠殘圖。
句  其二一 高似孫 
大川足鳬雁，蟹老魚亦老。
句  其二二 高似孫 
菊報香篘熟，橙催宿蟹肥。
句  其二三 高似孫 
夏蟹新中食，初菘脆入虀。
句  其二四 高似孫 
不是桂菊蟹，如何能好秋。
句  其二五 高似孫 
風流誇老看元宵。
句  其二六 高似孫 
硯八百年今懶進，蟹一尺大何能烹。
句  其二七 高似孫 
壯尺大貪持蟹匡，十分香憐破橙黄。
句  其二八 高似孫 
月洗黄蘆雪，天生紫蟹秋。
句  其二九 高似孫 
雁愁奔舊菊，蟹健敵新醪。
句  其三○ 高似孫 
蟹與人同健，詩如酒怕陳。
句  其三一 高似孫 
笑逼花皆立，騷添蟹越遒。
句  其三二 高似孫 
最覺黄花如有意，却憐豪蟹欲相疎。
句  其三三 高似孫 
沙空擒逸蟹，泉熟煮寒青。
句  其三四 高似孫 
菊纔重九破，蟹却十分遨。
句  其三五 高似孫 
迴舟指淞江，徑奔魚蟹海。
句  其三六 高似孫 
多買潮來蟹，催烹带得魚。
句  其三七 高似孫 
近澗取白水，初篘烹石蟹。
句  其三八 高似孫 
天差鶴管烹茶水，風夾花吹煮蟹烟。
句  其三九 高似孫 
蟹纔逢畢卓，酒不了劉伶。
句  其四○ 高似孫 
小山花落渠如別，右手螯香我欠肥。
句  其四一 高似孫 
折得花相伴，消渠酒拍浮。
句  其四二 高似孫 
未教剪初韭，全如持左螯。
句  其四三 高似孫 
雁老已忘蘇武節，蟹危猶愛畢郎奇。
句  其四四 高似孫 
啜醨正自强持酒，衆醉如何敢獨醒。
句  其四五 高似孫 
笋早趨禽腹，橙香適蟹虀。
句  其四六 高似孫 
蓴逢鱸始服，橙入蟹偏香。
句  其四七 高似孫 
蟹豪留客飯，芎細約僧茶。
句  其四八 高似孫 
老蟹自應强雋逸，壯蛑還只象膏粱。
句  其四九 高似孫 
斫雪蝤蛑鱠，生香茉莉盃。
句  其五○ 高似孫 
豆蔻雨分霽，翠蟳雪炊香。
句  其五一 高似孫 
蟳肥和雪鱠，梅早夾春篘。
句  其五二 高似孫 
無詩如鄭谷，有髮似馮唐。
句  其五三 高似孫 
風穩琛舟引，春歸卉服衙。
句  其五四 高似孫 
上皇今百歲，近侍不多人。
句  其五五 高似孫 
鹿采花修供，猨分石坐禪。
句  其五六 高似孫 
夢無全覺久，詩只半聊奇。
句  其五七 高似孫 
竹大時聞折，梅明不受霾。
句  其五八 高似孫 
今古憑詩了，乾坤頼酒澆。忙猶輸使硯，懶尚事持茶。
句  其五九 高似孫 
汾獻升雲鼎，秦遺蝕雪碑。
句  其六○ 高似孫 
沙冷雁三二，天長帆有無。
句  其六一 高似孫 
題遍蛟綃乾碧海，吹將鶴笛上青天。
句  其六二 高似孫 
太乙神仙游冊府，秦王學士凭闌干。
句  其六三 高似孫 
已是飛來鶗鴂了，可能落到牡丹開。
句  其六四 高似孫 
東西都漢猶司馬，三百年唐只次山。
句  其六五 高似孫 
晉書好傳偏安石，唐世諸人且樂天。
句  其六六 高似孫 
龍尾石須分幾寸，牡丹花不望頭綱。
句  其六七 高似孫 
旋作池來分剡曲，略教花處似蘇堤。
句  其六八 高似孫 
相依豈恨移來晚，欲訴猶須說到明。
句  其六九 高似孫 
花開纔一信，人日故多陰。
題南山 石應孫 
孤鶩去邊天浩渺，萬家窮處水灣環。嶺外此州爲道院，風烟殊弗類南蠻。
遊黄山 石應孫 
山川形勝雄江東，九華輝映天都峰。傳聞早已盪胸臆，恨不插翼長相從。朅來隨牒官秋浦，城郭奔馳厭塵土。絜家捧檄過臨城，偷閒兩作煙霞主。黄山登覽原無由，何期易地太平遊。清池軒豁日舒麗，突兀樓觀撐深幽。憑高徙倚敞心目，絕壁半天橫碧玉。迴溪千里指顧間，螺髻分明三十六。壯懷高向紫霄懸，俯視培塿真一拳。古今秀色餐不盡，筆端收拾生雲煙。萍蹤倘未逐流水，古剎相望二三里。暇時風月得交游，鷗鷺同眠勿驚起。
石花洞 石應孫 
我試問陽和，洞間誰是主。盡日立東風，百花無一語。
桃花洞 石應孫 
桃花五色四時開，片片香隨磵水來。况是軒轅曾手植，紫烟深處有樓臺。
水簾洞 石應孫 
珠簾巧費水晶裁，萬古垂垂淺碧苔。幾度月鈎鈎不上，孤雲能入此中來。
九折巖  其一 張聲道 
池繞九巖邊，鴛鴦自在眠。圓荷浮簇簇，翠葆靜涓涓。霑足三春雨，清和四月天。庭空無一事，真樂付詩篇。
九折巖  其二 張聲道 
酒送鍾聲隨晚照，雨添竹色薦新凉。欄干燭影水波靜，簾捲杯深荷度香。
遊石橋至塔頭路 徐大受 
招手晴雲豁，妙高峰頂頭。竹輿摇午夢，茗椀喚春愁。俎豆羅千嶂，虛空起一漚。危欄閑徙倚，萬象入冥搜。
入石橋路林木蓊鬰但聞澗聲潺潺忽驚湍飛雹駭綠紛紅雜然而下口占二絕句  其一 徐大受 
畧彴微分碧玉灣，杖藜穿破鬰藍天。山深草木春無路，時有藤花一樹妍。
入石橋路林木蓊鬰但聞澗聲潺潺忽驚湍飛雹駭綠紛紅雜然而下口占二絕句  其二 徐大受 
琮琤林澗只聽聞，想見縈崖絡石紋。忽作驚湍濺飛雹，半隨花雨落紛紛。
方外詩友機空二禪婁詫蓮峰五月梅雨深林叢薄中娑羅花特異每以未見爲恨夏初過此而橋東是花豫開豈應真大士出此以相勞耶 徐大受 
九葩一萼鶴翎紅，開落梅黄烟雨中。千葉青蓮無路到，不知春在石橋東。
入萬年謁簡庵清老追和曾使君詩板韵 徐大受 
踏破深崖蒼石稜，八峰來謁簡庵清。山花照座一兩點，雪狖叫雲三四聲。詩带烟霞藏舊刻，門開樓閣見經行。平田淺草歸時路，風月依然度百城。
歸路過福聖觀瀑布輝老踞坐盤石二絕題飛雨亭  其一 徐大受 
電激河翻白雨飛，青烟紫霧落斜暉。山中道士秘泉石，只到此亭牽客衣。
歸路過福聖觀瀑布輝老踞坐盤石二絕題飛雨亭  其二 徐大受 
一水高懸千尺梭，空林終日影婆娑。仰天雄踞盤陀石，尊者真身諾巨那。
送輝老自赤城住聖水 徐大受 
道人去住本無心，雲出空山鶴在陰。試問白蓮同浄社，何如赤壁卧青林。叫羣孤雁水天闊，啼雪冷猿巖洞深。要勘山門騎佛殿，春風杖錫儻來臨。
題林詠道浮江別業 徐大受 
密林凝晝寂，一葉動須驚。砌浄飛花影，池深落果聲。正宜鋪枕簟，且復倒瓶罌。向晚催歸急，烟江野艇橫。
巖桂花 徐大受 
重重簾幕護金猊，小樹花開逼麝臍。寒色十分新疹粟，春心一點暗通犀。香延棋畔仙人斧，影射燈前太乙藜。從此再週花甲子，伴公長醉玉東西。
使金 傅諴 
霜明玉節映寒流，馬渡蘆溝向上頭。萬里河山觀古塞，百年荆棘嘆神州。要臨瀚海銘燕石，莫上新亭作楚囚。多少遺民思舊俗，可憐金帛歲包羞。
東京道上口占 傅諴 
宮闕岧嶢俯碧空，九門未曉月朦朧。馬嘶南陌東風遠，回首神京一夢中。
澹巖紀游  其一 洪彥華 
聞說澹巖天下稀，乘閑得得叩巖扉。中虛上透真奇觀，□□□□□悟機。
澹巖紀游  其二 洪彥華 
朝陽巖自次山顯，鈷鉧潭由子厚彰。山水得人名始重，不元不柳□逢黄。
澹巖紀游  其三 洪彥華 
辟秦人去幾千年，介石于今尚塊然。指□載魚行播□，爭如流水亦稱賢。
澹巖紀游  其四 洪彥華 
暗巖別是洞中天，石臼石棋仍石田。因□巖扃知命戒，貪□□□復言旋。
澹巖紀游  其五 洪彥華 
老僧持鉢傍山門，古寺蕭然一味清。骨相山林非富貴，不應曾有訓狐鳴。
涵碧亭 葛洪 
雨歇留蒸濕，明來得翳凉。雙嬉魚欲動，萬箇竹添長。景到煩詩答，歡多厄日忙。茲遊端勝絕，不是學高陽。
中興寺瓊翠閣次喬夢符韵 葛洪 
蘭若憑高處，風虛閣自涼。川林輸望迥，日月對閑長。洒落幽人暇，奔馳俗累忙。何時足生理，卜築並山陽。
游天宮寺 葛洪 
昔日經遊處，如今意已荒。知君曾命駕，爲恨失褰裳。境好因人勝，詩看著脚忙。會須重定約，暇日共相徉。
癸丑臘大暖誌之 葛洪 
歲晏風裂肉，今乃頓和柔。玄冥在何許，而使威令收。陰冰澌已泮，礎柱汗交流。敝扇出故篋，老體捐輕裘。細人幸煦燠，君子深噍啁。天地有正氣，來往無停輈。春蠶而冬敖，夏假而秋揫。此候或云舛，厥證良不瘳。念昔有名相，死人遺道周。睠焉不敢忽，顧逮一喘牛。彼誠知所職，豈伊調燮羞。嗟予寡所恃，隔絕明與幽。罪戾不自省，胡爲憂人憂。
翠雲山 張元觀 
未了人間朱墨緣，强顔荒邑又三年。填胸瞇目皆塵土，直到峰頭始豁然。
續和漕司高齋韵 薛紱 
坦情渠儂嫌我真，斗升誰給太倉陳。悠悠江漢飄零客，落落乾坤老病身。心歷百艱彌感奮，詩留千古越清新。高齋高處齊文焰，付與從今仰止人。
題巫山瞻華亭 鄧諫從 
崚嶒玉削三千丈，翠潑嵐光冷相向。風含太古雲氣長，變化溟濛紛萬象。陰晴一日具四時，天籟壑深虛自響。神山娟妙擢群參，錦繡鋪張獻奇狀。蟠根積鐵匯百川，龍矯蛟翻饒跌宕。勢連三楚此開國，故壘荒宮带溪瀼。樓臺井邑老風烟，環珮清聞駐仙仗。竹林風味便讀易，久與江山爲輩行。鳴絃餘暇豁心眼，戲著飛闌雲雨上。爽明自可達壅蔽，野獲又何勞草創。政和民氣長似春，景迥心平過於掌。征鴻明滅志何杳，黄鵠追隨意尤放。當年李杜經行處，太史銀鈎刻青嶂。寶刀珠瑟出耕墾，曲水纖腰迷草莽。牢盆古隸雜秦篆，飛動閒摹永平樣。珊瑚交柯炯不蝕，髣髴將軍勳業壯。英雄繁盛隨流水，時有竹枝賡牧唱。孔泉文物起騷經，國色明妃守孤尚。我家峨眉紫翠間，爲愛奇峰甘蒟醤。秋風野水憶絲蓴，擊汰夷猶理烟榜。
還桑澤卿蘭亭考二首  其一 葉時 
書法光芒晉永和，後來摹寫不勝多。考論又得桑夫子，蘭渚風流轉不磨。
還桑澤卿蘭亭考二首  其二 葉時 
自從繭紙殉昭陵，定武流傳賸得名。總輯舊聞爲博議，即今真贋不難憑。
挽東萊先生  其一 楊誠之 
德性天然具，文章少已工。淳明范太史，簡澹小臾公。聖學驪珠貫，人材水鏡空。膏車輕萬里，垂發哭途窮。
挽東萊先生  其二 楊誠之 
宇量諸公上，聲名一世宗。平生無一愧，度外有兼容。綆斷一尋井，蘿枯百尺松。紛紛湖海士，末路更誰從。
挽東萊先生  其三 楊誠之 
久屬蒼生望，溫然兩玉人。長沙纔賦鵩，絕筆遽傷麟。自牖無遺納，遭時有未信。萬牛回首處，深谷卧輪囷。
挽東萊先生  其四 楊誠之 
共惜堂堂去，真成種種休。中原渺歸計，清洛更東流。鍛鍊言猶在，從谷志未酬。何心誦遺草，有路慟西州。
黄山採藥歌 汪雄圖 
黄山青兮峛崺，三十六峰兮森起。草芸芸兮金吐華，石浥浥兮玉成髓。若有人兮薜荔衣，掬芳潤兮凌險巇。朝擷英兮巖竇，夕攬秀兮溪湄。招浮邱兮爲侶，豈劉阮兮自迷。療膏肓兮下土，陪軒轅兮與歸。
南湖 趙汝談  西湖
每憶西湖上，青帘賣酒亭。柳條魚頰翠，花片馬蹄馨。寒食經行路，晴窗入夢屏。因循春又晚，風絮攪空冥。
靈谷 趙汝談 
靈谷神仙宅，言歸肆目新。山光遠如畫，秋色老於人。世事棋爭劫，人心海變塵。功成思范蠡，湖上一閒身。
翠蛟亭和鞏豐韵 趙汝談 
幽亭枕蒼峽，雲竇通曲水。百折如建瓴，㶁㶁鳴不止。客來一抽鑰，白霧噀巖底。欻翕千丈蛟，拏空翠濤起。天開混沌竅，日洗盤古髓。諒匪畜池鱗，多應化雷尾。馮陵氣易壯，怖蕩辭難侈。日假金洞光，景逾瑶池泚。誰云遊方外，巧異緇塵裏。坡仙頗年數，覿面猶尺咫。采句貴自然，鞏言良是已。琁題豁靈界，篆出蕃君里。物生亦倚數，有形必有靡。道人亦多事，浮念何時死。余生嗜泉藪，痼習牽研几。太息動靜機，于何寄真理。醉倒和滄浪，煩君更詳此。
環錦亭  其一 趙汝談 
與子鄉鄰信有年，故王遺事到今傳。爽鳩邑改風烟在，散騎園分水竹偏。高架插書供夜讀，滿堂成綵敵春妍。相如可是區區者，戲筆題橋亦偶然。
環錦亭  其二 趙汝談 
枌社交陰舊有緣，蹇馿那得到亭前。青山謝傅携樽地，白水錢王守冢田。尚友詩書厪暇日，養親豚韭樂豐年。異時駟馬榮歸里，虛左相迎更可賢。
題謝一犁春雨圖 趙汝談 
久客長安思野人，今年糴貴更愁新。江蕪漠漠春多少，展卷聊尋夢裏身。
洞霄觀水 趙汝談 
峽口蒼蒼放水時，乾風吹落面前詩。可憐無地遮秋色，流出千山也自奇。
寄趙昌父 趙汝談 
楊柳風吹神雨晴，櫻桃花發野塘春。歸來依舊青山好，白髮看山有幾人。
翠蛟亭酬和  其一 趙汝談 
多病思君秋水深，好風忽送雁來音。相逢四句山中偈，說盡君心見我心。
翠蛟亭酬和  其二 趙汝談 
聞道今晨看洞回，老龍眠處寶千堆。靈珠已落君侯手，枉著明駝夜半催。
翠蛟亭酬和  其三 趙汝談 
衣上繽翂雲欲生，一山果熟看猿登。亦聞鰲背通朱關，幾擬追尋竟未曾。
次曾景建和謝康樂華子岡詩韵 趙汝談 
君言華子岡，遺跡在茲山。陰霧虎嘯谷，熙暘烏浴泉。劃疑易區界，遐集古聖賢。丹井砂蕩潏，玉林桂葱阡。或時吹簫子，來往倏飛烟。徵謝靡不驗，叩玄發奇筌。先疇樂斯隠，荒始規後傳。小子夙慕遁，馳心結繩前。仙路邈難期，矯首涕潺湲。謁予願有術，投翰三喟然。
次曾景建紅泉碧澗韵  其一 趙汝談 
詩評明水好，笑我尚逶迤。丹穴三千仞，蒼藤千萬枝。谷耕聞好鳥，社飲見龐眉。他日煩君指，書堂與佛祠。
次曾景建紅泉碧澗韵  其二 趙汝談 
石不能言語，雲如過去身。意求雖彷彿，事往或湮淪。洞壑龍離隠，池塘草得春。山民忽驚避，吾此岸烏巾。
次曾景建紅泉精舍韵 趙汝談 
康樂秀髯長拂巾，伐山走鹿辟車塵。才毫并觸當時禍，物色分留後代人。環澗已爲僧去碣，紅泉今與子通鄰。著書萬卷精廬裏，成佛生天自致身。
資聖寺 周牧 
點點晴光滴翠嵐，參天松幹影毿毿。穿雲日閲客十數，汲水時聞僧兩三。俗子遶登山勒馬，禪心常共丹同龕。烹茶汲取盈甌雪，一味清霜齒頰寒。
超覽亭 周牧 
翠微深處著亭臺，抖擻紅塵雙眼開。嵐影剩添盃色好，泉聲不带市喧來。竹間啼鳥破山寂，天際孤舟界浪回。占斷鷂峰無限景，何妨杖屨日徘徊。
漳河疑冢 俞應符 
生前欺天絕漢統，死後欺人設疑冢。人生用智死即休，何有餘機到丘壟。人言疑冢我不疑，我有一法君未知。直須盡發疑冢七十二，必有一冢藏君屍。
玉蕊花 鄭域 
維揚后土廟瓊花，安業唐昌宮玉蕊。判然二物本不同，喚作一般良未是。瓊花雪白輕壓枝，大率形模八仙耳。山谿野路多見之，樵夫摧殘如獮薙。比之玉蕊似實非，金粟冰絲那有此。花鬚中有碧膽瓶，別出瓏璁高半指。清馨靜夜衝九天，招隠瑶臺女仙子。乘風躍馬汗漫遊，偷折繁香分月姊。紫莖柘葉荼䕷條，少到尋常人眼底。翰林內苑集賢閣，雨露承天近尺咫。後生不識天上花，又把山礬輕比擬。葉酸而澀供染黄，不著霜縑偏入紙。江鄉老少知此名，鄭榐瑒音無正字。方言土諺隨舌訛，烏馬成焉固應爾。
山丹花 鄭域 
團欒蜂蕊簇枝間，鉛鼎成丹七返還。乞與幽人伴幽壑，不妨相對兩朱顔。
茉莉花  其一 鄭域 
風韵傳天竺，隨經入漢京。香飄山麝馥，露染雪衣輕。
茉莉花  其二 鄭域 
玉瑳蓮子作尖丸，龍腦熏香簇滿冠。好是瑩無紅一點，苦教紅却不堪看。
素馨花 鄭域 
妙香真色得之天，羞御鉛華學女妍。只向溫柔鄉裏活，怕寒不許上林傳。
闍提花 鄭域 
此花移種自招提，借佛爲名識者希。優缽曼陀果何似，併參香爭問因依。
檳榔 鄭域 
海角人煙百萬家，蠻風未變事堪嗟。果堆羊豕烏青欖，菜飣丁香紫白茄。楊棗實酸薄蒳子，山荼無葉木棉花。一般氣味真難學，日啖檳榔當啜茶。
題靈惠 鄭域 
高山如逸民，不肯近人迹。孤峭尺五天，空洞容數百。不招龍自來，其下爲窟宅。天下待霖雨，胡爲躭睡癖。我今喚飛廉，駕汝上空碧。吾鞭不妄施，慎勿憚勞瘠。
遊黄楊巖 鄭域 
暮秋訪幽隠，謝屐凌崩空。行到山頂間，還與平地同。舉手抉層雲，下視無高峰。疏藤挂赤虯，粘苔糝青茸。面首三神山，縹緲滄海東。指點笑語高，吹聲半天中。安得大鵬背，載我遊無窮。
題法相巖 鄭域 
法相具諸相，寶方無定方。突兀虎豹立，嵌空蛟龍藏。入地轉輪遠，透天圓竇光。何人鑿混沌，擲棄官路傍。
句  其一 鄭域 
九里花田地。
句  其二 鄭域 
檳榔共聘幣。
句  其三 鄭域 
果子庵摩勒。
句  其四 鄭域 
旅程一見錯歡喜，彷彿吾鄉茉莉花。
題西湖山岩二首  其一 林㟽  西湖
咫尺移文喚即應，此亭便可配韓亭。溪流橫過一灣碧，山色平分兩岸青。落日鐘聲鳴遠樹，半空塔影倒寒汀。雲烟滿目皆親種，留與邦人作畫屏。
題西湖山岩二首  其二 林㟽  西湖
坐對高舂放晚衙，舂米和石也穿芽。鷗邊雲闊三千頃，樹杪烟橫數萬家。貯月未圓松瑣碎，怯風無力竹欹斜。叮嚀好護湖山景，養得陰成宿莫鴉。
登潮陽東山 林㟽 
小雨上東山，層層著意看。尋泉行處僻，就石坐來寒。赤舄歸周旦，蒼山起謝安。功能成底事，一抹莫雲殘。
九日題潮陽縣齋 林㟽 
去歲重陽尚故鄉，今朝官舍又重陽。人情不似黄花好，處處相逢一種香。
重闢西湖  其一 林㟽  西湖
鏡奩平處小橋西，橋外輕鷗掠鏡飛。鑿破青雲放山出，撥開碧蘚引湖歸。带烟插柳陰雖瘦，趁雨栽荷綠已肥。欲借禽魚祝君壽，君恩寬大此情微。
重闢西湖  其二 林㟽  西湖
新隄喜繞幾紆縈，挈榼携壺出滿城。萍破煙紋容棹過，石開雲罅看人行。亭浮橫照波中影，僧拾殘霞樹杪聲。不必鳳凰山上問，此山東向面湖平。
鐵甕洞 陳唐佐 
雲端象鼻通，一甕自沖融。豈是乾坤小，當知造化工。靈泉猿不飲，丹氣鶴常充。仙子乘鸞去，何年返故宮。
詩一首 醉客 
行盡蓬萊弱水源，今朝忍渴過崑崙。興來莫問酒中聖，且把金杯和月吞。
送奚宰二首  其一 陸埈 
茂宰慈祥意，三年只似初。折腰寧而米，掣肘固難書。機靜波浮鳥，刑疏網漏魚。終然清議在，褒字到公車。
送奚宰二首  其二 陸埈 
失學兒俱懶，師資點化開。砭針瘳痼疾，膏馥起枯荄。授□方知緒，從游奈溯洄。武城門下士，應許厠澹臺。
醜梨 陸埈 
灰貌凝清古，霜津溢澹甜。面嫌湯後白，心慰邑中黔。美實種寒谷，珍嘗近御匳。彼姝徒冠玉，爭得似無鹽。
和奚宰春風樓即事 陸埈 
恍然楹桷架虛空，意象經營九仞功。三載笑談杯酒裏，一時人物畫圖中。金蘭託契從今始，玉燭迎和與衆同。却笑楚臺雕篆客，强生分別詫雄風。
和太白感秋 譙令憲  庐山
余年四十九，濫分盆城竹。悠然望匡廬，秀色良可掬。緬思二先生，風流昔所獨。紫極感秋吟，北窗和月宿。茲余還一來，契合若龜卜。行年適相同，妙語難再復。杖屨兼經從，陳迹猶可覆。懷人夜永歎，歸歟清睡熟。
題三軒 譙令憲 
回頭四十九年非，又向盆城把一麾。蘇子北窗明月夜，謫仙紫極感秋時。來遊偶契二賢跡，欲賦難酬五字詩。前輩風流淪落盡，何人爲種玉田芝。
句 葉延年 
一夜西風驚客枕，滿堤楊柳作秋聲。
題環錦亭 趙善卞 
百世垂芳在一經，茂林修竹讀書聲。園池日涉皆成趣，景物天然分外清。聊復垂綸藏渭釣，等閒釋耒起莘耕。知君自有真良貴，豈羨斯亭錦得名。
經由天台劉阮洞以雨作不及遊 顧士龍 
松形夭矯學飛鸞，怪石蒼崖蘚暈團。地僻不容人迹到，雲深更覺客衣單。春歸不見桃干樹，月冷空餘水一灘。欲問神仙向何處，山風吹雨作朝寒。
西峰山 顧士龍 
三十六溪清淺水，二十四重高下山。卓錫自無風雨厄，不然俗駕便須還。
與郭敬叔 單煒 
蘭亭一入昭陵後，筆法于今未易回。誰識定齋三昧筆，又傳璧坼到江梅。
以長歌意無極好爲老夫聽爲韵奉別沔鄂親友  其一 姜夔 
滔滔沔鄂留，有靦三宿桑。持鉢了白日，事賤丸蛣蜣。念當去石友，煙席淩江湘。爲君試歌商，歌短意則長。
以長歌意無極好爲老夫聽爲韵奉別沔鄂親友  其二 姜夔 
佳人魯山下，日弄清漢波。促絃調寶瑟，哀思感人多。咬哇秦缶擊，冷落郢客歌。知音良不易，如此粲者何。
以長歌意無極好爲老夫聽爲韵奉別沔鄂親友  其三 姜夔 
英英白龍孫，眉目古人氣。拮据營數椽，下簾草生砌。文章作逕庭，功用見造次。無庸垂罄嗟，遺安鹿門意。
以長歌意無極好爲老夫聽爲韵奉別沔鄂親友  其四 姜夔 
詩人辛國士，句法似阿駒。別墅滄浪曲，綠陰禽鳥呼。頗參金粟眼，漸造文字無。兒輩例學語，屋壁祝蒲盧。
以長歌意無極好爲老夫聽爲韵奉別沔鄂親友  其五 姜夔 
山陰千載人，揮洒照八極。只今定武刻，猶带龍虎筆。單侯出機杼，豈自劍舞得。餘波入竹石，絕歎咄咄逼。
以長歌意無極好爲老夫聽爲韵奉別沔鄂親友  其六 姜夔 
異時之罘君，在涅守曰顥。黄鍾欠牛鐸，淋漓弔遺稿。有子殊可人，特未見此老。客來請論文，但道曲肱好。
以長歌意無極好爲老夫聽爲韵奉別沔鄂親友  其七 姜夔 
中郎逝千霜，曲高復誰爲。龐翁趣無絃，鄭伯功斲鼻。春風桃花溪，寒淥繞蒼翠。何當從兩君，放浪討幽事。
以長歌意無極好爲老夫聽爲韵奉別沔鄂親友  其八 姜夔 
宦達羞故妻，賤貧厭丘嫂。上書雲雨迥，還舍筍蕨老。江臯鉏带經，决計恨不早。士無五羖皮，沒世抱枯槁。
以長歌意無極好爲老夫聽爲韵奉別沔鄂親友  其九 姜夔 
伐木響虛牝，我願友褐夫。九關呀虎豹，何時內高袪。黄鵠眇雲樹，鸚鵡澹煙蕪。倚杖得清賞，洗心觀本初。
以長歌意無極好爲老夫聽爲韵奉別沔鄂親友  其一○ 姜夔 
孤鴻度關山，風霜摧翅瓴。影低白雲莫，哀噭那忍聽。士生有如此，儲粟不滿瓶。著書窮愁濱，可續離騷經。
過湘陰寄千巖 姜夔 
眇眇臨風思美人，荻花楓葉带離聲。夜深吹笛移船去，三十六灣秋月明。
雁圖 姜夔 
萬里晴沙夕照西，此心唯有斷雲知。年年數盡秋風字，想見江南摇落時。
赤松圖 姜夔 
山東隆準公，未語心已解。按劍堂下人，成事汝應退。非無带礪約，政爾有恩害。平生三寸舌，松間漱寒瀨。
送朝天續集歸誠齋時在金陵 姜夔 
翰墨場中老斲輪，真能一筆掃千軍。年年花月無閑日，處處山川怕見君。箭在的中非爾力，風行水上自成文。先生只可三千首，回施江東日暮雲。
送王孟玉歸山陰 姜夔  长江
淮南雪落雲繞戍，王郎鳴鞭獵狐兔。問君本是山陰人，何不扁舟剡溪去。人生樂事將無同，知君此心如太空。只今去踏龍尾道，也似寒江蓑笠翁。鑑湖一曲荷花浦，君不歸來花有語。舊宅應添竹幾竿，到家不覺秋如許。十年雪裏看淮南，聚米能作淮南山。籌邊妙處須急吐，政自不容脩竹間。人道長江無六月，日光正射青蘆葉。何以贈君濯炎熱，雪即是詩詩是雪。
除夜自石湖歸苕溪  其一 姜夔 
細草穿沙雪半銷，吳宮煙冷水迢迢。梅花竹裏無人見，一夜吹香過石橋。
除夜自石湖歸苕溪  其二 姜夔 
美人臺上昔歡娛，今日空臺望五湖。殘雪未融青草死，苦無麋鹿過姑蘇。
除夜自石湖歸苕溪  其三 姜夔 
黄帽傳呼睡不成，投篙細細激流冰。分明舊泊江南岸，舟尾春風颭客燈。
除夜自石湖歸苕溪  其四 姜夔 
千門列炬散林鴉，兒女相思未到家。應是不眠非守歲，小窗春意入燈花。
除夜自石湖歸苕溪  其五 姜夔 
三生定自陸天隨，又向吳松作客歸。已拚新年舟上過，倩人和雪洗征衣。
除夜自石湖歸苕溪  其六 姜夔 
沙尾風回一棹寒，椒花今夕不登盤。百年草草都如此，自琢春詞剪燭看。
除夜自石湖歸苕溪  其七 姜夔 
笠澤茫茫雁影微，玉峰重疊護雲衣。長橋寂寞春寒夜，只有詩人一舸歸。
除夜自石湖歸苕溪  其八 姜夔 
桑間篝火却宜蠶，風土相傳我未諳。但得明年少行役，只裁白紵作春衫。
除夜自石湖歸苕溪  其九 姜夔 
少小知名翰墨場，十年心事只凄涼。舊時曾作梅花賦，研墨于今亦自香。
除夜自石湖歸苕溪  其一○ 姜夔 
環玦隨波冷未銷，古苔留雪卧牆腰。誰家玉笛吹春怨，看見鵝黄上柳條。
悼石湖三首  其一 姜夔 
身退詩仍健，官高病已侵。江山平日眼，花鳥暮年心。九轉終無助，三高竟欲尋。尚留巾墊角，胡虜有知音。
悼石湖三首  其二 姜夔 
未作龍蛇夢，驚聞露電身。百年無此老，千首屬何人。安得公長健，那知事轉新。酸風憂國淚，高冢卧麒麟。
悼石湖三首  其三 姜夔 
未定情鍾痛，何堪更悼亡。遣書知伏枕，來吊只空堂。雪裏評詩句，梅邊按樂章。沉思酒盃落，天闊意茫茫。
臨安旅邸答蘇虞叟 姜夔 
垂楊風雨小樓寒，宋玉秋詞不忍看。萬里青山無處隠，可憐投老客長安。
張平甫哀挽 姜夔 
將軍家世出臞儒，合上青雲作計疎。吳下宅成花未種，湖邊地吉草新鋤。空嗟過隙催人世，頼有提孩讀父書。它日石羊芳草路，弟兄來此一沾裾。
題華亭錢參園池 姜夔  洞庭湖
花裏藏仙宅，簾邊駐客舟。浦涵滄海潤，雲接洞庭秋。草木山山秀，闌干處處幽。機雲韜世業，暇日此夷猶。
寄上張參政 姜夔 
姑蘇臺下梅花樹，應爲調羹故早開。燕寢休誇香霧重，鴛行却望衮衣來。前時甲第仍垂柳，今度沙堤已種槐。應念無枝夜飛鵲，月寒風勁羽毛摧。
雪中訪石湖 姜夔 
雪矸如玉城，偏師敢輕犯。黄蘆陣野鶩，我自將十萬。三戰渠未降，北面石湖范。先生霸越手，定目一笑粲。
京口留別張思順 姜夔 
伯勞飛燕若爲忙，還憶東齋夜共床。別後無書非棄我，春前會面却它鄉。連宵爲說經憂患，異日相逢各老蒼。更欲少留天不許，曉風吹艇入垂楊。
虞美人草 姜夔 
夜闌浩歌起，玉帳生悲風。江東可千里，棄妾蓬蒿中。化石那解語，作草猶可舞。陌上望騅來，翻愁不相顧。
姑蘇懷古 姜夔  写景 借古讽今 怀古 宋・辽・金・元
夜暗歸雲繞柂牙，江涵星影鷺眠沙。行人悵望蘇臺柳，曾與吳王掃落花。
次韵德久 姜夔 
籬落青青花倒垂，避人黄鳥雨中飛。西郊寂寞無車馬，時有溪童賣菜歸。
華藏寺雲海亭望具區 姜夔 
茫茫復茫茫，中有山蒼蒼。大哉夫差國，坐斷天一方。夫差醉蓮宮，大浪摇不醒。越師何從來，奪我玉萬頃。年年亭上秋，一笛千古愁。誰能知許事，飛下雙白鷗。
次朴翁遊蘭亭韵 姜夔 
亞字橋亭面面風，六人同坐樹陰中。松交歸路如留客，石礙流盃故惱公。山色最憐秦望綠，野花只作晉時紅。夕陽啼鳥人將散，俛仰興懷自昔同。
同朴翁登卧龍山 姜夔 
龍尾回平野，簷牙出翠微。望山憐綠遠，坐樹覺春歸。草合平吳路，鷗忘覇越機。午凉松影亂，白羽對禪衣。
次韵胡仲方因楊伯子見寄 姜夔 
此去廬陵定幾程，向來筇杖未經行。懸知征棹雲邊集，大有吟情雪裏生。楚渡食萍應甚美，舜祠吹玉直能清。二君即日青冥上，唯我春山带雨耕。
次石湖書扇韵 姜夔  写人 写景 赞美 写人诗
橋西一水曲通村，岸閣浮萍綠有痕。家住石湖人不到，藕花多處別開門。
夏日寄朴翁朴時在靈隠 姜夔 
風吹松樹枝，懷我松間友。雲從北山來，令我屢回首。山靈夜夜起，山雨侵人衣。遥知竹窗裏，自吟新雨詩。
竹友爲徐南卿作  其一 姜夔 
髮已星星带已寬，徐郎猶自客長安。家山竹好無由看，謾種庭心一兩竿。
竹友爲徐南卿作  其二 姜夔 
世路蒼黄總是愁，暮年須得小優游。如今漸覺知心少，賸種青青伴白頭。
賀張肖翁參政 姜夔 
太一圖書客屢談，已知上相出淮南。銀臺日月非虛過，金鼎功名得細參。從此與人爲雨露，應憐有客卧雲嵐。明朝起爲蒼生賀，旋著藤冠紫竹簪。
同潘德久作明妃作  其一 姜夔 
明妃未嫁時，滿宮妬蛾眉。一朝辭玉陛，人人淚雙垂。
同潘德久作明妃作  其二 姜夔 
年年心隨雁，日日穹廬中。遥見沙上月，忽憶建章宮。
同潘德久作明妃作  其三 姜夔 
身同漢使來，不同漢使歸。雖爲胡中婦，只著漢家衣。
烏夜啼 姜夔 
老烏棲棲飛且號，晨來枝上啄楮桃。楮桃已空楮葉死，猶啄枯枝覓蟲蟻。老烏賦分何其貧，未啼已被鄰公嗔。吁嗟老烏不自省，牆頭屋上紛成羣。吳中貴遊重鸚鵡，千金遠致能言語。花底紅絛鄭袖擎，盤中碧果秦宮取。天生靈物得人憐，過者須來鸚鵡邊。老烏事事無足錄，人間猶傳夜啼曲。
壽朴翁 姜夔 
與師同月不同年，歸墨歸儒各自緣。想得山中無壽酒，但携茶到菊花前。
湖上寓居雜詠  其一 姜夔 
荷葉披披一浦涼，青蘆奕奕夜吟商。平生最識江湖味，聽得秋聲憶故鄉。
湖上寓居雜詠  其二 姜夔 
湖上風恬月澹時，卧看雲影入玻璃。輕舟忽向窗邊過，摇動青蘆一兩枝。
湖上寓居雜詠  其三 姜夔 
秋雲低結亂山愁，千頃銀波凝不流。堤畔畫船堤上馬，綠楊風裏兩悠悠。
湖上寓居雜詠  其四 姜夔 
處處虛堂望眼寬，荷花荷葉過欄干。遊人去後無歌鼓，白水青山生晚寒。
湖上寓居雜詠  其五 姜夔 
輦路垂楊兩行栽，苑門秋水欲平階。朝朝南望宮雲起，白鳥一雙山下來。
湖上寓居雜詠  其六 姜夔 
微波衝得綠萍開，數點青青粘石階。綠葑自來還自去，來時須載白鷗來。
湖上寓居雜詠  其七 姜夔 
布衣何用揖王公，歸向蘆根濯軟紅。自覺此心無一事，小魚跳出綠萍中。
湖上寓居雜詠  其八 姜夔 
囊封萬字總空言，露滴桐枝欲斷絃。時事悠悠吾亦嬾，卧看秋水浸山煙。
湖上寓居雜詠  其九 姜夔 
苑牆曲曲柳冥冥，人靜山空見一燈。荷葉似雲香不斷，小船摇曳入西陵。
湖上寓居雜詠  其一○ 姜夔 
處士風流不並時，移家相近若依依。夜凉一舸孤山下，林黑草深螢火飛。
湖上寓居雜詠  其一一 姜夔 
卧榻看山綠漲天，角門長泊釣魚船。而今漸欲拋塵事，未了菟裘一悵然。
湖上寓居雜詠  其一二 姜夔 
釣窗不忍見南山，下有三雛骨未寒。惆悵古今同此味，二陵風雨晉師還。
湖上寓居雜詠  其一三 姜夔 
柳下軒窗枕水開，畫船忽載故人來。與君同過西城路，却指煙波獨自回。
湖上寓居雜詠  其一四 姜夔 
指點移舟著柳堤，美人相顧復相携。上橋更覺秋香重，花在西陵小苑西。
坐上和約齋 姜夔 
句入冰輪冷，愁因玉宇開。可無如此客，猶恨不能杯。好句長城立，寒鴉結陣來。箜篌莫停手，拚却斷腸回。
出北關 姜夔 
吳兒臨水宅，四面見行舟。蒲葉浸鵝項，楊枝蘸馬頭。年年人去國，夜夜月窺樓。傳語城中客，功名半是愁。
平甫見招不欲往  其一 姜夔 
老去無心聽管絃，病來杯酒不相便。人生難得秋前雨，乞我虛堂自在眠。
平甫見招不欲往  其二 姜夔 
樓閣萬重秋雨裏，峰巒四合暮潮邊。鳳城今夕涼如水，多少人家試管絃。
三高祠 姜夔 
越國霸來頭已白，洛京歸後夢猶驚。沉思只羨天隨子，蓑笠寒江過一生。
過桐廬 姜夔 
橫看山色仰看雲，十幅風帆不藉人。記取合江江畔樹，他年此處好垂綸。
登烏石寺觀張魏公劉安成岳武穆留題劉云侍兒意真奉命題記 姜夔 
諸老凋零極可哀，尚留名字壓崔嵬。劉郎可是疎文墨，幾點烟脂污綠苔。
過垂虹 姜夔  古诗三百首 宋诗 行舟
自作新詞韵最嬌，小紅低唱我吹簫。曲終過盡松陵路，回首煙波十四橋。
訪費山人 姜夔 
稻叢茁茁欲齊肩，楊柳僛僛不蔽蟬。忽憶石頭城下路，槿花斜壓釣魚船。
牛渚 姜夔 
牛渚磯邊渺渺秋，笛聲吹月下中流。西風不識張京兆，畫得蛾眉如許愁。
武康丞宅同朴翁詠牽牛 姜夔 
青花綠葉上疎籬，別有長條竹尾垂。老覺淡粧差有味，滿身秋露立多時。
朴公悼牽牛甚奇余亦作 姜夔 
不見青青繞竹生，西風籬落抱枯藤。道人一任空花過，愁殺山陰覓句僧。
春日書懷四首  其一 姜夔 
九真何蒼蒼，乃在清漢尾。衡茅依草木，念遠獨伯姊。春來衆芳滋，春去衆芳委。兄弟各天涯，啼鴂見料理。漢江出巨魚，風雷入驅使。安得挾我輈，西征二千里。
春日書懷四首  其二 姜夔 
春雲驛路暗，遊子眇歸程。永懷故山下，風雨悲柏庭。翁仲不解語，幽鳥時時鳴。人家插垂柳，客裏又清明。
春日書懷四首  其三 姜夔 
垂楊大別寺，春草郎官湖。家巷有石友，合并不待呼。瘦藤倚花樹，花片藉玉壺。老鄭談絕妙，辛楊句敷腴。平生子姚子，貌古心甚儒。時邀野僧語，間與琴工俱。酒闌興未了，左轉城南隅。大江圍楚碧，煙水入玄虛。留落不自恨，惟嗟故人疎。一月三見夢，夢中相與娛。日日潮風起，悵望武昌魚。
春日書懷四首  其四 姜夔 
武昌十萬家，落日紫煙低。亭亭頭陀塔，高處白鳥棲。白鳥忽飛去，春山空四圍。南樓有佳人，再召且再辭。閉門課文事，攖物深天機。斯人不可致，白鳥會來歸。
過德清  其一 姜夔 
木末誰家縹緲亭，畫堂臨水更虛明。經過此處無相識，塔下秋雲爲我生。
過德清  其二 姜夔 
溪上佳人看客舟，舟中行客思悠悠。煙波漸遠橋東去，猶見闌干一點愁。
予居苕溪上與白石洞天爲鄰潘德久字余曰白石道人且以詩見畀其詞曰人間官爵似樗蒲采到枯松亦大夫白石道人新拜號斷無繳駁任稱呼予以長句報貺 姜夔 
南山仙人何所食，夜夜山中煮白石。世人喚作白石仙，一生費齒不費錢。仙人食罷腹便便，七十二峰生肺肝。真租只在南山南，我欲從之不憚遠。無方煮石何由軟。佳名錫我何敢辭，但愁自比長苦饑。囊中只有轉庵詩，便當掬水三嚥之。
箜篌引 姜夔 
箜篌且勿彈，老夫不可聽。河邊風浪起，亦作箜篌聲。古人抱恨死，今人抱恨生。南鄰賣妻者，秋夜難爲情。長安買歌舞，半是良家婦。主人雖愛憐，賤妾那久住。緣貧來賣身，不緣觸夫怒。日日登高樓，悵望宮南樹。
陳君玉以小集見歸用余還誠齋朝天續集韵作七字夔報貺 姜夔 
筆陳無功汗左輪，而今老去不能軍。水邊白鳥閑於我，窗外梅花疑是君。欲向江湖行此話，可無朋友託斯文。新篇大是相料理，因憶西山揚子雲。
丁巳七月望湖上書事 姜夔 
白天碎碎如析綿，黑天昧昧如陳玄。白黑破處青天出，海月飛來光尚濕。是夜太史奏月蝕，三家各自矜算術。或云七分或食既，或云食晝不在夕。上令御史登吳山，下視海門監月出。年來曆失無人修，三家之說誰爲優。乍如破鏡光炯炯，漸若小兒初食餠。時方下令嚴禁銅，破鏡何爲來海東。天邊有餠不可食，聞說饑民滿淮北。是鏡是餠且勿論，須臾還我黄金盆。金盆當空四山靜，平波倒浸雲天影。下連八表共此光，上接銀河通一冷。御史歸家太史眠，人間不聞鍾鼓傳。白石道人呼釣船，一瓢欲酌湖中天。荷葉擺頭君睡去，西風急送敲窗句。
項里項王之里也在山陰西南二十餘里地多楊梅苔梅皆妙天下王性之賦項里楊梅云只今枝頭萬顆紅猶似咸陽三月火予近得苔梅一枝古怪特甚爲作七言 姜夔 
舊國婆娑幾樹梅，將軍逐鹿未歸來。江東父老空相憶，枝上年年長綠苔。
寄田郎 姜夔 
楚楚田郎亦大奇，少年風味我曾知。春城寒食誰相伴，夜月梨花有所思。剪燭屢呼金鑿落，倚窗閑品玉參差。含情不擬逢人說，鸚鵡能歌自作詞。
待千巖  其一 姜夔  洞庭湖
搴裳望洞庭，眼過天一角。初別未甚愁，別久今始覺。作牋非無筆，寒雁不肯落。蘆花待挐音，怪底北風惡。
待千巖  其二 姜夔  洞庭湖
若人金石心，試命洞庭浪。傳聞下巴陵，瀝酒喜無恙。我行丹楓林，屢騁白蘋望。烏鵲不可嗔，論功當坐上。
古樂府  其一 姜夔 
裁衣贈所歡，曲領再三安。歡出無人試，閨中自著看。
古樂府  其二 姜夔 
甚欲逐郎行，畏人笑無媒。日日東風起，西家桃李開。
古樂府  其三 姜夔 
令我歌一曲，曲終郎見留。萬一不當意，翻作平生羞。
賦千巖曲水 姜夔 
紅雨灑溪流，下瀨仍小駐。魚隊獵殘香，故故作吞吐。老子把一盃，微風忽吹去。
李陵臺 姜夔 
李陵歸不得，高築望鄉臺。長安一萬里，鴻雁隔年回。望望雖不見，時時一上來。
送王德和提舉淮東 姜夔 
京塵吹帽汗淋衣，相見頻年只道歸。省裏移文那得了，家邊持節未爲非。煮乾碧海知誰用，割盡黄雲尚告饑。可得不爲根本計，秋風還見雁南飛。
寄時父 姜夔 
遲君日日數歸程，到得君歸我已行。一路好山思共看，半年有酒不同傾。吾儕政坐清貧累，各自而今白髮生。人物眇然須强飯，天工應不負才名。
雪中六解  其一 姜夔 
塞草汀雲護玉鞍，連天花落路漫漫。如今却憶當時健，下馬題詩不道寒。
雪中六解  其二 姜夔 
黄鶴磯邊晚渡時，柳花風急片帆飛。一聲長笛魚龍舞，白浪如山不肯歸。
雪中六解  其三 姜夔  西湖
萬馬行空轉屋簷，高寒屢索酒杯添。故人家住吳山上，借得西湖自卷簾。
雪中六解  其四 姜夔 
曾泛扁舟詣石湖，恍然坐我范寬圖。天寒遠掛一行雁，三十六峰生玉壺。
雪中六解  其五 姜夔 
萬壑千巖一樣寒，城中別有玉龍蟠。舊人秉興扁舟處，今日詩仙戴笠看。
雪中六解  其六 姜夔 
沉香火裏笙簫合，煖玉鞍邊雉兔空。辦得煎茶有驕色，先生只合作詩窮。
送李萬頃 姜夔 
猛相思裏得君來，政喜歡時却便回。別路苦無青柳折，到家應有小桃開。起居五馬兼堂上，問訊千巖及阿灰。兒女癡頑夫婦健，漂零何日共尊罍。
送陳敬甫 姜夔 
十年所聞溢吾耳，去年誦君書一紙。古人三語得奇士，况此磊落數百字。相逢千巖萬壑裏，有客如君請兄事。才高自古人所忌，論高不售反驚世，好詩取客如券契。我無三者猶至是，如君之貧不可避。如君之貧不可避，呼舟徑渡寒潮外。
越中士女春遊 姜夔 
秦山越樹兩依依，閑倚闌干看落暉。楊柳梢頭春又暗，玉簫聲裏夜遊歸。
送彭仲訥往合肥三首  其一 姜夔 
壯志只便鞍馬上，客夢長到江淮間。誰能辛苦運河裏，夜與商人爭往還。
送彭仲訥往合肥三首  其二 姜夔 
我家曾住赤欄橋，鄰里相過不寂寥。君若到時秋已半，西風門巷柳蕭蕭。
送彭仲訥往合肥三首  其三 姜夔 
小簾燈火屢題詩，回首青山失後期。未老劉郎定重到，煩君說與故人知。
下孤城 姜夔 
人家多住竹籬中，楊柳疎疎尚带風。記得下孤城下路，白雲依舊兩三篷。
平甫放三十二鷗于吳松余不及與盟 姜夔 
橋下松陵綠浪橫，來遲不與白鷗盟。知君久對青山立，飛盡梨花好句成。
蕭山 姜夔 
歸心已逐晚雲輕，又見越中長短亭。十里水邊山下路，桃花無數麥青青。
生雲軒 姜夔  太湖
在山長與雲同齋，出山憶雲雲不來。千金買得太湖石，數峰相對寒崔嵬。朝來忽覺青苔濕，靉靉如炊石間出。白雲何處不相逢，却怪年年枉相憶。王郎胸中橫一丘，在山出山雲與遊。更呼白面老居士，來倚雲根吟七字。
戊午春帖子 姜夔 
晴窗日日擬雕蟲，惆悵明時不易逢。二十五絃人不識，淡黄楊柳舞春風。
送項平甫倅池陽 姜夔  九华山 西湖
項侯聲名天宇窄，與君俱是荆湖客。向來相聞不相值，長安城中乃相識。論文要得文中天，邯鄲學步終不然。知君筆墨與性合，妙處突過蘇李前。我如切切秋蟲語，自詭平生用心苦。神凝或與元氣接，屢舉似君君亦許。西湖一曲古牆陰，清坐論詩夜向深。見謂人間有公等，不知來者不如今。乾坤雖大知者少，君不見古人拙處今人巧。我徂山林口掛壁，如君合救狂瀾倒。石渠春水綠泱泱，閣下無人白日長。萬里江湖入歸夢，子雲不願校書郎。九華山色梅根渡，半日風帆即秋浦。六條察吏安用許，幸有千巖作詩侶。
偶題 姜夔 
阿八宮中酒未醒，天風吹髮夜泠泠。歸時只怕扶桑暖，赤脚橫騎太一鯨。
陳日華侍兒讀書 姜夔 
繹句尋章久未休，花房日晏不梳頭。誰教郎主能多事，乞與冥冥千古愁。
女郎山 姜夔 
不見郢中能賦客，可憐負此女郎山。冰魂寂寞無歸處，獨宿鴛鴦沙水寒。
金神夜獵圖二首  其一 姜夔 
夜半金神羽獵，奔走山川百靈。雲氣旌旗來下，颯然已入青冥。
金神夜獵圖二首  其二 姜夔 
後宮嬋娟玉女，自鞚八尺飛龍。兩兩鳴鞭爭導，綠雲斜墜春風。
書乞米帖後 姜夔 
銀鈎鐵畫太師字，從人乞米亦可憐。五倉空虛胃神哭，竟日悄悄無炊煙。仙人留書說服氣，道士辟穀期引年。人生不食浪自苦，獨不見子桑鼓琴十日雨。
次韵鴛鴦梅  其一 姜夔 
晴日小溪沙暖，春夢憐渠頸交。只怕笛聲驚散，費人月詠風嘲。
次韵鴛鴦梅  其二 姜夔 
漠漠江南煙雨，于飛似報初春。折過女郎山下，料應愁殺佳人。
呈徐通仲兼簡仲錫通仲與誠齋爲鄉人近來赴調而誠齋去國又通仲久與千巖有苕霅之約而未至余挽通仲欲與同歸千巖故末章及之 姜夔  太湖
斯文準乾坤，作者難屈指。我從李郎遊，知有徐孺子。春風橘洲前，白月太湖尾。懷哉來無期，玉唾炯在紙。去年識仲氏，何啻空谷喜。合并忽自天，傾倒見底裏。維君天下士，竹箭東南美。胡不在石渠，諸公當料理。千巖今林宗，泉石助風軌。示疾不下堂，有句高八米。此老筆硯交，誠齋古元禮。毫端洒秋露，去國詞愈偉。屬聞都門別，回首即桑梓。獨憐苕溪上，垂榻俟行李。煙波肯尋盟，歸棹爲君艤。
答沈器之二首  其一 姜夔 
江漢乘流客，乾坤不繫舟。玉琴虛素月，金劍落清秋。野鹿知隨草，饑鷹故上韝。風流大堤曲，一唱使人愁。
答沈器之二首  其二 姜夔  太湖
涉遠身良苦，登高望欲迷。試吟青玉案，不似白銅鞮。露下秋蟲怨，風高北馬嘶。槎頭有新味，人在太湖西。
鈎雪亭 姜夔  思念 写人 雪 写雪
闌干風冷雪漫漫，惆悵無人把釣竿。時有官船橋畔過，白鷗飛去落前灘。
馬上值牧兒 姜夔 
馬背何如牛背，短衣落日空山。只麽身歸盤谷，未須名滿人間。
契丹歌 姜夔 
契丹家住雲沙中，耆車如水馬若龍。春來草色一萬里，芍藥牡丹相間紅。大胡牽車小胡舞，彈胡琵琶調胡女。一春浪宕不歸家，自有穹廬障風雨。平沙軟草天鵝肥，胡兒千騎曉打圍。皂旗低昂圍漸急，驚作羊角凌空飛。海東健鶻健如許，韝上風生看一舉。萬里追奔未可知，劃見紛紛落毛羽。平章俊味天下無，年年海上驅群胡。一鵝先得金百兩，天使走送賢王廬。天鵝之飛鐵爲翼，射生小兒空看得。腹中驚怪有新薑，元是江南經宿食。
綠萼梅 姜夔 
黄雲承襪知何處，招得冰魂付北枝。金谷樓高愁欲墜，斷腸誰把玉龍吹。
次韵千巖雜謠 姜夔 
平生中散七不堪，鳳麈時時伴燕談。道士有神傳火棗，故人無字入雲藍。雨凉竹葉宜三酌，日落荷花倚半酣。極欲扁舟南蕩去，冷鷗輕燕略相諳。
寄上鄭郎中 姜夔 
梅根東望九華雲，中有風流衣繡人。名下一生勞夢想，尊前數語倍情親。節旄在道催歸漢，花鳥留君且作春。見說祥風挾時雨，故園松菊亦精神。
送左真州還長沙 姜夔 
吳兒牽挽醉蓴鱸，今日西歸略自如。別路冷雲隨驛馬，望鄉喬木記吾廬。湘中花月偏憐酒，淮左兒童待擁車。凡我舊遊君更歷，橘洲相見訝無書。
禽言如曰哥哥 姜夔 
君不見苕溪西南石鼓山，鳥如鸜鵒啼其間。土人相傳是阿弟，千呼萬喚云復還。身爲獨雁失儔侶，所愧鶺鴒圖急難。繞林哀哀訴明月，夜闌月落聲漸咽。天地闊遠兄不聞，蒼崖下淚山竹裂。豈無鴉舅與鵓姑，人各有心非友于，陟岡四顧空欷歔。君不見江南望夫誰家子，登山化石不得語。
次韵誠齋送僕往見石湖長句 姜夔 
客來讀賦作雌蜺，平生未聞衡說詩。省中詩人官事了，狎鷗入夢心無機。韵高落落懸清月，鏗鏘妙語春冰裂。一自長安識子雲，三歎郢中無白雪。范公蕭爽思出塵，有客如此渠不貧。堂堂五字作城守，平章勁敵君在口。二公句法妙萬夫，西罩來橐中藏魯璵。只今擊節烏棲曲，不愧當年賀鑑湖。
與和甫時甫分題畫卷夔得剡溪圖 姜夔 
枯槎啅乾鵲，交臂失夫君。柰此一尊酒，憑高空水雲。
東堂聯句 姜夔 
金風凉夜深，吹我蕭蕭髮。起折丹桂枝，驚落花上月。
次韵武伯 姜夔 
楊柳風微約暮寒，野禽容與只波間。道人心性如天馬，可愛青絲十二閑。
觀燈口號  其一 姜夔 
世間形象盡成燈，烘火旋沙巧思生。列肆又多看不遍，遊人一一把燈行。
觀燈口號  其二 姜夔 
市樓歌鼓太諠譁，燈若連珠照萬家。太守令嚴君莫舞，遊人空戴玉梅花。
觀燈口號  其三 姜夔 
遊人總戴孟家蟬，爭托星毬萬眼圓。閙裏傳呼大官過，後車多少盡嬋娟。
觀燈口號  其四 姜夔 
花帽籠頭幾歲兒，女兒學著內人衣。燈前月下無歸路，不到天明亦不歸。
觀燈口號  其五 姜夔 
好燈須買不論錢，別有玻璃價百千。教下貴人多預賞，買時長在一陽前。
觀燈口號  其六 姜夔 
珠絡玻璃到地垂，鳳頭銜带玉交枝。君王不賞無人進，天竺堂深夜雨時。
觀燈口號  其七 姜夔 
紛紛鐵馬小回旋，幻出曹公大戰年。若使英雄知□事，不教兒女戲燈前。
觀燈口號  其八 姜夔 
貴客鈎簾看御街，市中珍品一□□。簾前花架無行路，不得金錢不肯回。
觀燈口號  其九 姜夔 
修內司人偏戲鼓，輦官營裏獨燒燈。春風到處皆君賜，金柳絲絲滿鳳城。
觀燈口號  其一○ 姜夔 
正好嬉遊天作魔，翠裙無奈雨沾何。御街暗裏無燈火，處處但聞樓上歌。
和轉庵丹桂韵 姜夔 
野人復何知，自謂山澤好。來裨奉常議，識笳鼓羽葆。誰憐老垂垂，却入閙浩浩。營巢猶是寓，學圃何不早。淮桂手所植，漢甕躬自抱。花開不忍出，花落不忍掃。佳客夜深來，清尊月中倒。一禪兩居士，更約踐幽討。
陪張平甫遊禹廟 姜夔 
鏡裏山林綠到天，春風只在禹祠前。一聲何處提壺鳥，猛省紅塵二十年。
乍凉寄朴翁 姜夔 
前日松間步屧歸，更將荷葉障秋暉。如今城裏拋團扇，應是山中試裌衣。水有秋容蓮漸少，樹含涼氣鳥慵飛。炎天既懶趨城市，從此尤須戀翠微。
寄俞子  其一 姜夔 
此郎都無子弟氣，夜對黄嬭籠青燈。只今落脚墮鳶外，欲往從之歎未能。
寄俞子  其二 姜夔 
郎罷才名今白髮，佐州亦復坐窮邊。甚欲出手相料理，東南風高難寄牋。
昔遊詩  其一 姜夔  洞庭湖
洞庭八百里，玉盤盛水銀。長虹忽照影，大哉五色輪。我舟渡其中，晁晁驚我神。朝發黄陵祠，暮至赤沙曲。借問此何處，滄灣三十六。青蘆望不盡，明月耿如燭。灣灣無人家，只就蘆邊宿。
昔遊詩  其二 姜夔  洞庭湖
放舟龍陽縣，洞庭包五河。洶洶不得道，茫茫將奈何。篙師請小泊，石矴沉泥沙。是中太無岸，强指葦與莎。滯留三四晨，大浪山嵯峨。同舟總下淚，自謂餧黿鼉。白水日以長，僅存青草芽。轉盼又已沒，但見千頃波。此時羨白鳥，飛入青山阿。
昔遊詩  其三 姜夔  洞庭湖
九山如馬首，一一奔洞庭。小舟過其下，幸哉波浪平。大風忽怒起，我舟如葉輕。或升千丈坡，或落千丈坑。回望九馬山，政與大浪爭。如飛鵝車礮，亂打睢陽城。又如白獅子，山下跳鬇鬡。須臾入別浦，萬死得一生。始知茵席濕，盡覆杯中羹。
昔遊詩  其四 姜夔 
蕭蕭湘陰縣，寂寂黄陵祠。喬木蔭樓殿，畫壁半傾欹。蘆洲雨中淡，漁網煙外歸。重華不可見，但見江鷗飛。假令無恨事，過此亦依依。
昔遊詩  其五 姜夔 
我乘五板船，將入沌河口。大江風浪起，夜黑不見手。同行子周子，渠膽大如斗。長竿插蘆席，船作野馬走。不知何所詣，生死付之偶。忽聞入草聲，燈火亦稍有。杙船遂登岸，急買野家酒。
昔遊詩  其六 姜夔 
天寒白馬渡，落日山陽村。是時無霜雪，萬里風奔奔。外旃吹已透，內纊冰不溫。吹馬馬欲倒，吹笠任飛翻。不見行路人，但見草木蕃。忽看野燒起，大焰燒乾坤。聲如震雷震，勢若江湖吞。虎豹走散亂，麋鹿不足言。夜投野店宿，無壁亦無門。此行值三厄，幸得軀命存。明發見老姊，斗酒爲招魂。
昔遊詩  其七 姜夔 
揚舲下大江，日日風雨雪。留滯鼇背洲，十日不得發。岸冰一尺厚，刀劍觸舟楫。岸雪一丈深，屹如玉城堞。同舟二三士，頗壯不恐懾。蒙氈閉篷卧，波裏任傾攧。晨興視氈上，積雪何皎潔。欲上不得梯，欲留岸頻裂。攀援始得上，幸有人見接。荒村三兩家，寒苦衣食缺。買豬祭波神，入市路已絕。如今得安坐，閑對妻兒說。
昔遊詩  其八 姜夔  洞庭湖
青草長沙境，洞庭渺相連。洞庭西北角，雲夢更無邊。復有白湖沌，渺莽里數千。豈惟大盜窟，神龍所盤旋。白湖辛巳歲，忽墮死蜿蜒。一鱗大如箕，一髯大如椽。白身青鬐鬛，兩角上梢天。半體卧沙上，半體猶沉淵。里正聞之官，官使吏致虔。作齋爲禳禬，觀者足闐闐。歛席覆其體，數里聞腥羶。一夕雷雨過，此物忽已遷。遺跡陷成川，中可行大船。是年虜亮至，送死江之壖。或云祖龍讖，詭異非偶然。近日山陽人，採菱不知還。望見三龍浮，目若電火燃。見龍多見尾，少見四體全。一龍已爲異，三者亦罕傳。又因漁湖側，水中忽生煙。煙中一馿出，繞身步蹁躚。俄隨霹靂去，欲詰無由緣。我聞語此事，乘舟往觀焉。徑往枯葭浦，白鷺爭相先。湖有劉備廟，實司浩渺權。裴回無所見，歸棹月明前。
昔遊詩  其九 姜夔 
昔遊桃源山，先次白馬渡。渡頭何清深，鴻鵠在高樹。白馬亦洞天，昔人有奇遇。洞門不可見，但聞水聲怒。瞻彼羽人宅，乃乘方船渡。脩廊夾五殿，重閣映千樹。規模象魏壯，回合綠陰護。山椒望五谿，壺頭入指顧。故宮在其北，屋瓦带松霧。古杉晉時物，中空野人住。外圍四十尺，內可十客聚。我遊瞿仙館，壇上表遺步。却下八疊坡，一亭衆妙具。兩山抱澄潭，老木枝榦互。瞻前秀而迥，坐久凜難駐。桃源獨不見，僻在宮南路。山行轉深邃，狙猿紛上下。石竇出微涓，令我意猶豫。昔聞漁舟子，水際見洞戶。今看去溪遠，定自後人誤。惆悵却歸來，此遊不得屢。于今二十年，歷歷經行處。
昔遊詩  其一○ 姜夔  衡山
昔遊衡山下，看水入朱陵。半空掃積雪，萬萬玉花凝。或如生綃掛，或作薄霧橫。紛紛虎豹吼，往往蛟龍驚。人語不相聞，濺雹漂我纓。有魚緣峭壁，上上終不停。此中有神物，雷雨周八紘。
昔遊詩  其一一 姜夔  衡山
昔遊衡山上，未曉入幽谷。欲識所坐輿，橫版掛兩竹。狀如秋千垂，高下不傾覆。登山九千丈，中道多佛屋。一峰高一峰，峰峰秀林木。仰看同來客，木末見冠服。高臺石橋路，尋常雲所宿。下方雷雨時，此上自晴旭。紫蓋何突兀，萬里在一目。餘峰六七十，僅如翠浪矗。北有嬾瓚巖，大石庇樵牧。下窺半崖花，杯盂琢紅玉。飛雲身畔過，攬之不盈掬。祝融最高絕，紫蓋不足錄。俯視同仰觀，蒼蒼萬形伏。惟餘岣嶁峰，南睇半空綠。彷彿認瀟湘，向嶽流屈曲。高處驚我魂，幡思宅平陸。其東有雷穴，靈異謹勿觸。雲來綿世界，雲去一峰獨。僧窗或留罅，雲入不可逐。絕頂橫石渠，仙人有遺躅。山多金光草，夜半如列燭。靈藥不可尋，吁嗟歸太速。
昔遊詩  其一二 姜夔 
濠梁四無山，坡陀亙長野。吾披紫茸氈，縱飲面微赭。自矜意氣豪，敢騎雪中馬。行行逆風去，初亦畧霑灑。疾風吹大片，忽若亂飄瓦。側身當其衝，絲鞚袖中把。重圍萬箭急，馳突更叱咤。酒力不支吾，數里進一斝。燎茅烘濕衣，客有見留者。裴回望神州，沉歎英雄寡。
昔遊詩  其一三 姜夔  庐山
既離湖口縣，未至落星灣。舟中三兩程，程程見廬山。廬山遮半天，五老雲爲冠。朝看金疊疊，暮看紫巉巉。瀑布在山半，彷彿認一斑。廬山忽不見，雲雨滿人間。
昔遊詩  其一四 姜夔 
雪霽下揚子，閑望江上山。山山如白玉，日照金孱顔。是時江水浄，影落清鏡寒。潮催庾信老，雲送佛狸還。萬古感心事，惆悵垂楊灣。
昔遊詩  其一五 姜夔  衡山
衡山爲真宮，道士飲我酒。共坐有何人，山中白衣叟。問叟家何在，近住山洞口。殷勤起見邀，徐步入林藪。雲深險徑黑，石亂湍水吼。尋源行漸遠，茅屋剪如帚。老烹茶味苦，野琢琴形醜。叟云司馬僊，學道此居久。屋東大盤石，棋畫今尚有。古木庇覆之，清泉石根走。因悲百年內，汲汲成白首。僊人固難值，隠者亦可偶。追惟恍如夢，欲畫無好手。
題楊冠卿客亭類稿 姜夔 
楊侯筆力天下奇，早歲豪彥相追隨。一班略見客亭稿，文采炳蔚驚羣兒。長安城中擇幽棲，靜退不願時人知。大書前榮號霧隠，意與風虎雲龍期。人皆炫耀身陸離，見草而悅忘皋比。南山十日不下食，君子一變誰能窺。正論不作世道微，通都大邑多狐狸。惜君爪牙不得施，公超五里亦奚爲。
琵琶洲 姜夔 
行盡江南最遠山，却尋干越上清灘。秋清雲錦溪中過，玉石瑰奇一萬般。
桂花 姜夔 
空山尋桂樹，折香思故人。故人隔秋水，一望一回顰。南山北山路，載花如行雲。闌干望雙槳，穠枝儲待君。西泠蔭歌舞，夜夜明月嗔。棄捐頳玉佩，香盡作秋塵。楚調秋更苦，寂寥無復聞。來吟綠叢下，涼風吹練裙。
郊祀後景靈宮恭謝紀事  其一 姜夔 
六軍文武浩如雲，花簇頭冠樣樣新。惟有至尊渾不戴，盡將春色賜羣臣。
郊祀後景靈宮恭謝紀事  其二 姜夔 
萬數簪花滿御街，聖人先自景靈回。不知後面花多少，但見紅雲冉冉來。
燈詞  其一 姜夔 
南陌東城盡舞兒，畫金刺繡滿羅衣。也知愛惜春遊夜，舞落銀蟾不肯歸。
燈詞  其二 姜夔 
燈已闌珊月色寒，舞兒往往夜深還。只因不盡婆娑意，更向街心弄影看。
燈詞  其三 姜夔 
沙河雲合無行處，惆悵來遊路已迷。却入靜坊燈火空，門門相似列蛾眉。
燈詞  其四 姜夔 
遊人歸後天街靜，坊陌人家未閉門。簾裏垂燈照尊俎，坐中嬉笑覺春溫。
送王簡卿歸天台二首  其一 姜夔 
迎風吹白髮，送客向黄巖。在事何爲爾，如君自不凡。城陰當復會，詩卷可頻緘。縱別無多久，江沙望遠帆。
送王簡卿歸天台二首  其二 姜夔 
讎書雖不願，治粟亦何爲。夜月同游處，春潮獨往時。無心資造化，任運有成虧。護冷加餐食，幽居且自怡。
菖蒲 姜夔 
岳麓溪毛秀，湘濱玉水香。靈苗憐勁直，達節著芬芳。豈謂盤盂小，而忘臭味長。拳山并勺水，所至未能量。
嘲林可山稱和靖七世孫 姜夔 
和靖當年不娶妻，因何七世有孫兒。若非鶴種并龍種，定是瓜皮搭李皮。
三高祠 姜夔 
不貪名爵伐功勞，勇退深虞禍患遭。甫里閒居耕釣樂，范張高處陸猶高。
和王祕書遊水樂洞 姜夔 
自是瀛洲客，還因野趣來。解衣吟寂寞，携酒上崔嵬。石洞山山秀，梔花樹樹開。只應巖下水，相送上船回。
嘉泰壬戌上元日訪全老於浄林廣福院觀沈傳師碑隆茂宗畫贈詩二首  其一 姜夔 
深衣跨羸驂，杳杳春山路。入寺君未知，閒看移桂樹。
嘉泰壬戌上元日訪全老於浄林廣福院觀沈傳師碑隆茂宗畫贈詩二首  其二 姜夔 
沈碑含秀潤，隆畫出神奇。道人那得此，老子乃躭之。
齋後與全老銛樸翁聰自聞酌龍井而歸  其一 姜夔 
四人松下共盤桓，筆硯花壺石上安。今日興懷同此味，老仙留字在孱顔。
齋後與全老銛樸翁聰自聞酌龍井而歸  其二 姜夔 
年時六月海揚塵，遥見青山起白雲。聞有高僧來誦咒，巖前拋珓問龍君。
自題畫像 姜夔 
鶴氅如煙羽扇風，賦情芳草綠陰中。黑頭辦了人間事，來看淩霜數點紅。
寺中 姜夔 
幸自不居城，西風覺又生。空山多雨氣，廢寺少人聲。髮爲憂時白，吟因入夜清。推窗問天色，猶有佛燈明。
有送 姜夔 
憐君歸橐路迢迢，到得茅齋轉寂寥。應歎藥欄經雨爛，土肥抽盡縮砂苗。
于越亭 姜夔 
松尾颼颼石浪寒，胡啼番曲轉聲酸。人間無此春風手，應是江妃夜夜彈。
句  其一 姜夔 
小山不能雲，大山半爲天。
句  其二 姜夔 
屋角紅梅樹，花前白石生。
句  其三 姜夔 
梅花竹裏無人見，一夜吹香過石橋。
句  其四 姜夔 
中興無限艱難意，日暮湖平力士歸。
春懷 葛天民 
向晚一鳩鳴，道人春睡足。無處寫幽懷，巡簷數脩竹。
絕句 葛天民 
夜雨漲波高二尺，失却搗衣平正石。天明水落石依然，老夫一夜空相憶。
看山 葛天民 
我本田夫作比丘，也知騎馬勝騎牛。如今馬上看山色，不似騎牛得自由。
寄楊誠齋 葛天民 
參禪學詩無兩法，死蛇解弄活鱍鱍。氣正心空眼自高，吹毛不動全生殺。生機熟語却不俳，近代獨有楊誠齋。才名萬古付公論，風月四時輸好懷。知公別具頂門竅，參得徹兮吟得到。趙州禪在口皮邊，淵明詩寫胸中妙。用則致君堯舜前，舍時便灌廬陵園。六十四卦只兩畫，三百五篇惟一言。我與誠齋略相識，亦不知他好官職。但知拚得忍饑七十年，脊梁如鐵心如石。不曾屈膝不皺眉，不把文章做出詩。玉川後身却不怪，樂天再世尤能奇。隔千里兮共明月，何似寒灰相對撥。公亦何須要我知，我只欠公頭上髮。
醉書酒肆 葛天民 
碧床酒盎香拍浮，吳姬粉醉不識愁。黄金手揮博歌頭，夜半春回楊柳樓。
竺澗梅 葛天民 
龍脊橋邊鶴膝幽，一枝斜亞水橫流。自從識破胡笳曲，吹徹黄昏不解愁。
謝文思徐敬伯見訪 葛天民 
半山徐敬伯，薄宦在中都。柳舍偷閑到，村醪就近酤。易添詩債負，難得醉工夫。却羨漁樵叟，雖貧一事無。
即事 葛天民 
春漲侵高岸，春雲裹亂山。倒遷楊柳活，斜倚桔槔閑。世味老方淡，花時晴最慳。東風嗔懶動，故故撼柴關。
重訪白右 葛天民 
長安唯白石，與我最相關。每到難逢面，翻思懶下山。欲歸愁路遠，小住待君還。盡日看幽桂，無人似我閑。
達磨渡蘆像 葛天民 
一言已出駟難追，頼得君王放過伊。楊子江心杭折葦，浪頭何似問頭危。
收白匾豆因得二首  其一 葛天民 
齒髮中年態，丘園素隠心。因栽白匾豆，欲當紫團參。筐筥收繁莢，窗扉失茂陰。蕭蕭簷外竹，抱蔓替予吟。
收白匾豆因得二首  其二 葛天民 
古香無伴侶，一榻共雲分。磵水塘頭過，樵歌枕上聞。余生聊自適，此意與誰論。落葉如相委，時敲月下門。
仲春初二絕  其一 葛天民 
落梅如雪雨如麻，最怕春寒是杏花。病後不能涓滴飲，可憐芳信到貧家。
仲春初二絕  其二 葛天民 
初交二月草蒙茸，鄰里紛紛去折蓬。柳下閉門非懶出，苦無筋力趁兒童。
湖上夜歸 葛天民 
陌上紅塵歇，湖中翠靄生。定鍾山寺迥，新月夜船清。蛙亂鳴方急，鷗閑睡不驚。兒曹知我到，認得打門聲。
聞鳩 葛天民 
蟄動猶寒在，鳩鳴恰睡餘。素傳鷹羽化，多占鵲巢居。報我晴何用，憐渠拙自如。年年偏感處，風急杏花初。
迎燕 葛天民 
咫尺春三月，尋常百姓家。爲迎新燕入，不下舊簾遮。翅濕沾微雨，泥香带落花。巢成鶵長大，相伴過年華。
玩蝶 葛天民 
粉翅來何許，春風卒未休。衆芳皆舊識，微雨是新愁。鬭舞圍牆角，貪香綴蘂頭。與花俱不語，相可自風流。
聞杜鵑 葛天民 
望帝知何苦，催歸不自禁。竄身依樹密，啼血染花深。細雨離人淚，遊絲蕩子心。青山明月夜，老耳最知音。
湖上觀柳偶記龍泉先生勾春柳一絲之句感而有述 葛天民 
斷槎無葉又無枝，得似勾春柳一絲。不是畫船棲泊處，白鷗飛下立多時。
嘗青梅 葛天民 
疎影橫斜處，匆匆入夏看。綠陰遮得暗，青子結來酸。因病全疎酒，如癡猶凭欄。楊花無藉在，風急正漫漫。
開井 葛天民 
小圃新穿土，中藏一丈空。山腰泉脈透，井口樹陰蒙。澆藥先資用，煎茶已見功。甘凉羞自薦，汲許四鄰同。
龍井 葛天民 
龍護深潭草木昏，斷碑元祐典刑存。蜀仙已去吳僧少，嶺上松篁亦斷魂。
江山 葛天民 
連天芳草雨漫漫，贏得鷗邊野水寬。花欲盡時風撲起，柳綿無力護春寒。